8 Pelakon yang Memainkan Lebih Daripada 1 Watak Adiwira

Seseorang pelakon yang pernah melakonkan watak superhero atau adiwira akan diingati oleh peminat komik atau kartun kegemaran mereka. Malah, sesuatu watak superhero itu biasanya akan dilakonkan oleh beberapa pelakon dalam siri yang berbeza.

Walau bagaimanapun, ada pelakon yang bertuah apabila ditawarkan untuk membawa lebih daripada satu watak superhero dalam karier lakonan mereka. Berikut adalah beberapa di antaranya.

Enam tahun sebelum Chris Evans muncul sebagai watak kegemaran ramai dalam filem Captain America: The First Avenger (2011), dia melakonkan watak adiwira bernama Human Torch dalam Fantastic Four (2005).

Evans juga turut melakonkan watak Human Torch dalam sekuel berikutnya berjudul Fantastic Four: The Silver Surfer (2007). Namun, lakonannya sebagai Captain America yang melonjak namanya menjadi bintang popular Hollywood.

Ben Affleck menggantikan pelakon Christian Bale sebagai watak Batman dalam filem arahan Zack Synder berjudul Batman vs Superman: The Dawn of Justice (2016), Suicide Squad (2016), Justice League (2017) dan The Flash (2022).

Namun, ia bukanlah watak adiwira pertama pelakon itu. Sedekad sebelum menjadi Batman, Affleck memegang watak adiwira buta bernama Daredevil.

Dalam filem Hollywoodland (2006), Affleck memainkan watak George Reeves, pelakon yang menjadi Superman pada tahun 1950-an. Dalam filem itu, Affleck memakai costume Superman.

Mungkin ramai yang tidak mengenali pelakon ini. Namun, dia pernah memainkan watak sebagai Abe Sapien dalam Hellboy (2004) dan Hellboy 2: The Golden Army (2008).

Dalam filem Fantastic Four: The Silver Surfer (2007) pula, tubuh Jones digunakan untuk watak Silver Surfer manakala suaranya pula disumbangkan oleh pelakon Laurence Fishburne.

Pelakon berbakat ini pernah memegang watak mutant bernama Storm yang mempunyai kebolehan memanipulasi cuaca dalam empat siri filem X-Men.

Walaupun sibuk melakonkan watak Storm, Berry sempat melompat daripada Marvel kepada DC apabila dia melakonkan watak sebagai Catwoman pada tahun 2004.

Pelakon ini pernah melakonkan watak adiwira Kick-Ass dalam filem Kick-Ass (2010) dan Kick Ass 2 (2013). Dalam filem adiwira komedi itu, watak Kick-Ass berganding dengan Hit Girl dan Big Daddy melawan kumpulan penjenayah.

Tidak lama selepas itu, Aaron ditawarkan untuk melakonkan watak adiwira yang mempunyai kelajuan sepantas kilat bernama Quicksilver dalam Avengers: Age of Ultron (2015)

Ia mengambil masa 25 tahun bagi pelakon ini untuk mendapat tawaran watak superhero pertamanya. Cage pertama kali melakonkan watak anti-hero dalam filem Ghost Rider (2007).

Kemudian, dia ditawarkan untuk memainkan watak adiwira Big Daddy yang melatih anak gadisnya, Hit Girl, melawan penjenayah dalam filem Kick-Ass (2010).

Pelakon Ireland ini ditawarkan untuk melakonkan watak Volstagg yang berjanggut panjang dalam filem Thor: The Dark World (2013) bersama pelakon Chris Hemsworth.

Sebenarnya, Stevenson pernah menggantikan Thomas Jane untuk memainkan watak Punisher dalam sekuel adiwira itu berjudul Punisher: War Zone (2009).

Pelakon Canada ini dikenali ramai kerana wataknya dalam filem Deadpool (2016) dan Deadpool 2 (2018). Namun, dia membuat kemunculan pertamanya sebagai Deadpool adalam dalam filem X-Men Origins: Wolverine (2009).

Reynolds juga pernah memainkan watak adiwira DC dalam filem Green Lantern (2011) sebagai Green Lantern sendiri.


5 Simpulan Bahasa Berkaitan Haiwan Yang Betul Menurut Sains

Masyarakat kita zaman dahulu cukup terkenal dengan koleksi simpulan bahasa, yang bukan saja digunakan dalam seni tulisan bahkan sesuai untuk kegunaan perbualan harian.

Di antara banyak elemen yang dijadikan inspirasi kepada pembinaan simpulan-simpulan bahasa yang ada, salah satu elemen yang cukup kerap serta popular dijadikan simbol - adalah haiwan.

Pernahkah anda tertanya-tanya wujudkah kebenaran di sebalik tiap simpulan bahasa berteraskan haiwan yang ada? Berikut adalah lima simpulan bahasa serta penjelasan berasaskan sains kenapa penggunaannya sesuai dan kena dengan cara.

Tahukah anda kenapa kita menggunakan 'rabun ayam' bagi menggambarkan seseorang yang tidak mampu melihat dengan baik, ketika gelap atau waktu malam?

Ini adalah disebabkan oleh sifat ayam sendiri yang memang secara azalinya tidak mampu melihat ketika malam, jauh berbeza dengan penglihatannya pada waktu siang yang teramatlah baik.

Ini disebabkan oleh bebola mata ayam mampu melihat lebih banyak warna ketika waktu siang, tetapi berubah menjadi kurang sensitif dalam situasi gelap ketika 'kurangnya' warna yang perlu mereka lihat.

Walaupun belum jelas dari segi saintifik adakah kancil haiwan yang benar-benar 'cerdik', sifat-sifatnya benar-benar menunjukkan ada kepandaian untuk terus hidup dimiliki haiwan kecil ini.

Dikenali dengan nama 'mousedeer' atau lebih tepat lagi 'chevrotain' dalam bahasa Inggeris, kancil paling kecil di dunia datang dari spesis 'Tragulus Kanchil' atau 'Kancil Kecil Malaya'.

Kancil mempunyai kemampuan untuk bersembunyi yang handal, mampu menyelam di dalam air selama lebih 4 minit sekiranya terasa diancam sambil mencari jalan menyelamatkan diri - menggunakan ranting atau dahan sebagai tempat pautan.

Otak udang sering digunakan bagi menggambarkan seseorang yang kurang cekap belajar dan istilah ini juga wujud di kalangan masyarakat barat, dengan penggunaan istilah 'shrimp brain' bagi tujuan serupa.

Dari segi saintifik, perbandingan di antara ukuran badan dengan saiz otak, meletakkan saiz otak udang sebagai antara otak paling kecil nisbahnya, dinamakan dalam istilah saintifik sebagai anterior ganglion.

Tidak jelas kenapa otak udang dikaitkan dengan kebodohan. Mungkin masyarakat zaman dahulu menganggap udang tidak mempunyai otak, disebabkan saiz otaknya yang terlalu kecil. Sedangkan otak udang sebenarnya adalah organ yang kompleks, dibentuk daripada sistem saraf yang lengkap untuk seekor udang menjalani kitaran hidup yang sempurna.

Kenapa seseorang yang menggelabah atau takut tembelangnya pecah, digelarkan 'cacing kepanasan'? Simpulan bahasa ini datang daripada sifat asal cacing yang memerlukan kawasan lembap setiap masa untuk bernafas.

Cacing bernafas melalui proses pernafasan yang diklasfikasikan sebagai 'diffusion' atau penyebaran, di mana kulit cacing akan menyerap oksigen dari udara setiap masa, serta merembeskan keluar karbon dioksia - semuanya melalui kulit mereka.

Kulit cacing dilindungi oleh sejenis lapisan yang dinamakan sebagai kutikel. Kutikel pula perlu berada dalam keadaan lembap setiap masa, hasil rembesan lendir secara semulajadi.

Apabila cacing terdedah kepada haba matahari, kutikel tadi yang sepatutnya senantiasa lembap akan mula kering mengakibatkan proses penyebaran oksigen dan pengeluaran karbon dioksida tadi terhenti - seterusnya membunuh cacing tersebut.

Burung murai atau 'magpie' memang cukup terkenal dengan bunyinya yang bukan saja kuat, bahkan menjengkelkan sesiapa saja yang mendengarnya kerana konsisten bersuara. Oleh sebab itu tidak ramai gemar sekiranya adaburung murai bersarang di sekitar kediaman mereka.

Suara burung murai berbeza mengikut jantinanya. Burung murai jantan menghasilkan bunyi yang berbeza serta lebih perlahan, sementara yang betina pula lebih lantang. Nada yang dihasilkan oleh murai, diistilah sebagai 'lagu' atau 'song' dalam lapangan sains, berlaku biasanya di antara 60 ke 70 minit sekali - tanpa henti.

Keunikan lagu yang mampu dihasilkan burung murai terletak pada nada yang dikeluarkan. Dianggarkan murai mampu menghasilkan lebih 30 jenis nada bergantung kepada situasi ketika itu, sama ada marah, sedang cemas, takut, memanggil kawanan lain, memberikan amaran kepada kawanannya dan pelbagai keadaan berbeza.

Kekuatan maksimum bunyi yang terhasil oleh burung murai, setakat yang pernah diukur pernah mencapai di antara 80 dB (ibarat bunyi mesin rumput) sehinggalah 127 dB - laksana seperti sebuah motorsikal yang memecut laju.

Jika anda pernah digelar 'mulut murai', percayalah - itu bukanlah satu gelaran yang anda patut banggakan.


Wanita Ini Obses Rakam Berita Selama 35 Tahun - Marion Stokes

Pada hari ini, berita hanya berada di hujung jari anda dan boleh ditonton di mana-mana sahaja. Namun, senario itu berbeza pada 30 atau 40 tahun yang lalu.

Lama sebelum adanya internet atau siaran khas berita 24 jam, seorang wanita Philedelphia menyedari kepentingan dan kesan berita terhadap manusia. Dia telah mengabdikan dirinya merakam seberapa banyak berita yang boleh.

Berikut adalah kisah Marion Stokes, pengumpul ekstrem yang obses merakam berita, iklan TV dan apa sahaja yang disukainya selama lebih tiga dekad.

Marion dilahirkan pada 25 November 1929. Dia menyedari bahawa televisyen boleh memberi maklumat yang tepat dan salah kepada penonton. Marion juga tahu bahawa rancangan seperti berita mampu mempengaruhi pendapat orang awam.

Sebagai seorang aktivis hak asasi manusia, dia tahu kepentingan untuk mempunyai akses kepada informasi. Inilah yang mendorong Marion untuk memulakan sebuah simpanan berita peribadi terbesar di dunia.

Pada 1975, dia membeli perakam video dan mula merakam liputan berita politik, dokumentari sains dan sitkom. Marion semakin kerap merakam rancangan TV terutamanya berita. Ketika berlakunya Krisis Tebusan Iran pada 1979, Marion mula merakam berita sepenuh masa.

Dia yang pernah bekerja di Free Library of Philadelphia selama 20 tahun telah dipecat pada 1960-an kerana penglibatannya dengan Parti Komunis. Pada 1968-1971, Marion mengacarakan satu rancangan pagi dinamakan Input.

Rancangan itu ditayangkan di CBS dan membincangkan isu keadilan sosial. Para tetamunya termasuklah ketua agama, ahli akademik, saintis, aktivis dan selebriti.

Pandangan politik Marion membuatkan dia menjadi perhatian kerajaan. Dia dan suami pertamanya pernah merancang untuk membelot ke Cuba sebelum mereka berpisah.

Dia kemudian berkahwin dengan John S. Stokes Jr. yang merupakan penerbit rancangan Input. Kekayaan John membolehkan Mariot meneruskan projek rakamannya begitu lama.

Marion tahu bahawa rakamannya akan menjadi penting suatu hari nanti. Dengan pengenalan saluran berita 24 jam iaitu CNN, Marion lebih agresif. Dia merakamkan berita dari pelbagai saluran yang ada. Pada suatu masa, dia merakamkan pelbagai berita di lapan alat perakam serentak.

Marion juga seorang wanita yang bijak. Apabila menyedari berlakunya perubahan teknologi, dia adalah salah seorang pelabur terawal dalam syarikat Apple Inc. Dia juga memujuk adik-beradik suaminya untuk turut melabur bersamanya.

Mereka berjaya memperolehi keuntungan besar daripada pelaburan itu dan Marion menggunakan wangnya untuk meneruskan projek rakamannya.

Apabila pita rakamannya menjadi terlalu banyak, Marion membeli 9 buah pangsapuri untuk menyimpan semua rakamannya. Dedikasi dan komitmennya tiada berbelah bagi.

Dia mengabdikan masa dan tenaganya untuk projek itu. Dia akan menukar pita rakaman setiap enam jam dan ada kalanya dibantu suami atau ahli keluarganya yang lain.

Jika keluar bersama keluarganya, Marion akan bergegas pulang apabila tiba waktu untuk menukar pita rakaman. Apabila dia sudah tua dan tidak begitu bertenaga, Marion mengupah pembantu untuk melakukan kerjanya.

Marion Stokes akhirnya meninggal dunia pada 14 Disember 2012 ketika berusia 83 tahun. Dia berjaya merakam berita sehingga hari terakhirnya. Semua pita rakaman itu diwasiatkan kepada anak lelakinya, Michael Metelits.

Anaknya kemudian menghubungi satu organisasi bernama Internet Archive di San Francisco untuk mendermakan semua simpanan pita video itu. Organisasi itu tanpa berfikir panjang bersetuju untuk menerima dan menukarkannya dalam bentuk digital.

Seorang penerbit filem bernama Matt Wolf tertarik dengan kisah Marion dan menghasilkan dokumentari berjudul Recorder: The Marion Stokes Project.

Mungkin orang ramai menyangka bahawa syarikat saluran TV mempunyai simpanan rakaman rancangan mereka sendiri yang besar. Namun, kebanyakannya ingin menjimatkan wang dan memadam berita yang lama.

Projek rakaman Marion adalah simpanan rakaman terbesar yang diketahui setakat ini iaitu sebanyak 71,716 pita rakaman. Mungkin, ada pita rakaman Marion yang merupakan satu-satunya salinan berita yang wujud sehingga hari ini.


7 Budaya Ritual Kuno Orang Terdahulu Yang Sangat-sangat Jahil

Sejak ribuan tahun lalu, manusia sudah mengamalkan ritual korban manusia atas pelbagai sebab. Malah, amalan dan ritual sebegini juga banyak dicatatkan dalam sejarah dalam zaman, tempat dan budaya yang berlainan.

Walau bagaimanapun, boleh dikatakan ritual korban manusia sudah pupus pada zaman kini memandangkan pemikiran manusia semakin matang dan banyak negara memperkenalkan undang-undang yang mengharamkan amalan sebegini diamalkan. Kali ini, kami ingin kongsikan 7 budaya kuno yang mengamalkan ritual korban manusia atas pelbagai sebab.

Busut 10 kaki (3 meter) yang dipanggil Mound 72 oleh ahli arkeologi zaman moden ini ditemui menyimpan mayat 272 orang, kebanyakannya dikorbankan. Ia terletak di Cahokia, sebuah bandar yang terletak berhampiran St. Louis zaman moden yang berkembang pesat dari 1050 M hingga 1200 M.

Tapak arkeologi ini sangat rumit tetapi para arkeologi mengatakan bahawa ianya menempatkan mayat orang dikorbankan secara beransur-ansur dalam beberapa siri  korban. Dalam satu upacara korban, 52 wanita kurang zat berumur 18 hingga 23 tahun, bersama seorang wanita berusia 30-an, telah dikorbankan pada masa yang sama.

Dalam upacara korban lain, 39 lelaki dan wanita telah dipukul hingga mati. Busut itu turut memuatkan mayat dua individu yang tertimbus dengan 20,000 biji cengkerang. Ada kemungkinan bahawa sebahagian atau semua amalan korban disini didedikasikan untuk dua individu itu.

Tamadun Inca berkembang pada abad ke-15 M, menakluki kawasan besar di Andes dan menghubungkannya dengan sistem jalan raya yang luas. Orang Inca juga mengamalkan ritual korban kanak-kanak (Children of Llullaillaco) dan ini dapat dibuktikan melalui penemuan mumia mereka oleh ahli arkeologi, selalunya berhampiran puncak gunung atau gunung berapi.

Dalam satu laporan terkenal, tiga mumia kanak-kanak ditemui berhampiran tinggalan kuil di Gunung Llullaillaco — gunung berapi aktif setinggi 22,100 kaki (6,740 meter) di sempadan Chile dan Argentina. Penyelidik mendapati bahawa pada tahun sebelum mereka meninggal mereka "digemukkan" dengan diet jagung dan daging llama kering; dan sebelum kematian mereka, mereka diberi bir jagung dan daun koka. Bagaimana sebenarnya mereka dibunuh tidak diketahui.

Tamadun Maya purba mengamalkan ritual korban manusia pada majlis-majlis khas. Pengorbanan ini kadang-kadang dilakukan di kuil mereka, dan ramai daripada mangsa mungkin merupakan tawanan perang. Di bandar purba Chichen Itza, mangsa dicat biru, sebagai penghormatan kepada dewa hujan Chaak, sebelum dikorbankan dan dibuang ke dalam perigi.

Sesetengah ahli arkeologi percaya bahawa dalam permainan bola Maya akan berakhir dengan ahli pasukan yang kalah atau menang dikorbankan. Bukti pengorbanan ini kebanyakannya ditemui dalam penggambaran seni Maya, dan tidak semua ahli arkeologi mentafsirkan imej itu sebagai mewakili pengorbanan pasukan bola.

Tamadun Aztec di Mexico berpusat di bandar purba Tenochtitlán, di tempat yang kini dikenali sebagai Bandar Raya Mexico, dan berkembang pesat pada abad ke-14 dan ke-15 Masihi. Rekod artistik, arkeologi dan teks menunjukkan bahawa upacara korban manusia berlaku di Tenochtitlán, terutamanya di Templo Mayor, salah satu kuil terbesar dimana Tzompantli (rak tengkorak) telah ditemui.

Sepanyol menakluki Aztec pada abad ke-16, membawa bersama mereka penyakit yang membunuh dan mengurangkan populasi orang Aztec. Orang Sepanyol kadangkala menggunakan alasan amalan korban manusia tamadun Aztec untuk mewajarkan penaklukan mereka ke atas Aztec.

Satu lagi contoh pengorbanan manusia boleh didapati dalam kisah Hitobashira, iaitu ritual korban manusia yang terdapat di dalam dinding atau lantai struktur penting seperti istana. Berapa kerap amalan ini berlaku dan struktur mana yang sebenarnya mempunyai korban manusia yang dibina di dalamnya masih menjadi perdebatan.

Menurut legenda, Istana Maruoka (dibina pada 1576) mengandungi mayat mangsa korban seorang wanita petani bernama Oshizu, yang bersetuju untuk dikorbankan supaya anaknya boleh diangkat statusnya sebagai ahli kelas samurai. Sebelum ini kami juga pernah menulis panjang mengenai ritual hitobashira ini.

Upacara korban manusia telah dilakukan di Hawaii selewat-lewatnya pada abad ke-19. Ia mungkin berfungsi sebagai cara untuk ahli elit pulau itu membantu mengekalkan kawalan mereka ke atas populasi penduduk. Orang Eropah yang melawat pulau itu merekodkan amalan itu, dengan satu lukisan terkenal menunjukkan seseorang dipukul hingga mati ketika berbaring di atas batu.

Walau bagaimanapun, ada kemungkinan bahawa akaun ini diperbesar-besarkan sebagai cara untuk menggambarkan budaya Hawaii sebagai ganas, seterusnya menjadikannya sebagai alasan untuk orang Eropah dan Amerika untuk menguasai pulau itu.

Orang Viking kadangkala mengorbankan golongan hamba setelah pemiliknya meninggal dunia. Di Flakstad, Norway, ahli arkeologi menemui pengebumian 10 orang, yang sebahagiannya telah dipenggal. Analisis diet mereka mendedahkan bahawa individu yang dipancung mengambil lebih banyak protein berasaskan ikan.

Bagi mangsa yang bahagian kepalanya masih ada, kajian menunjukkan mereka mengambil lebih banyak protein daripada tenusu dan haiwan darat. Pasukan pengkaji itu percaya bahawa individu yang dipenggal berkemungkinan dikorbankan selepas kematian pemiliknya.


Bolehkah Tumbuh-tumbuhan Mendengar?

Kita hidup dalam dunia yang dipenuhi bunyi. Dengan berevolusi, haiwan telah mengembangkan pelbagai cara untuk menerima bunyi dan menggunakannya sebagai kelebihan.

Manusia pula mempunyai keseluruhan organ khusus untuk persepsi bunyi iaitu telinga kita. Bagi sesetengah haiwan lain seperti ular, mereka menerima bunyi melalui permukaan badan mereka.

Persoalannya, adakah tumbuh-tumbuhan yang hidup juga mampu mendengar seperti manusia dan haiwan?

Bunyi adalah getaran yang bergerak melalui medium seperti udara, air atau bahan pepejal. Apabila haiwan  memintas getaran ini, organ mereka menerima, menguatkan dan menukarkannya menjadi isyarat elektrik.

Bagi manusia, organ untuk menguatkan bunyi ini dikenali sebagai osikel telinga. Ia merupakan tulang terkecil dalam tubuh manusia. Isyarat elektrik yang ditukar kemudian sampai ke otak melalui saraf pendengaran dan diproses dalam korteks pendengaran yang terdapat dalam lobus temporal otak.

Isyarat elektrik yang ditukar kemudian pergi ke otak kita melalui saraf pendengaran dan akhirnya diproses dalam korteks pendengaran yang terdapat dalam lobus temporal otak.

Frekuensi bunyi diukur dalam Hertz (Hz) manakala kekuatan bunyi pula diukur dalam bentuk desibel (dB).

Tumbuhan tidak mempunyai otak seperti manusia dan haiwan tetapi ini tidak menghalang mereka untuk berinteraksi dengan persekitaran sekeliling. Sebagai contoh, bunga matahari akan menghadap ke arah matahari manakala pokok semalu pula akan menutup daunnya apabila disentuh.

Jika tumbuhan memberikan respon kepada cahaya dan sentuhan, adakah mereka juga bertindak balas terhadap bunyi? Sebenarnya, banyak kajian telah dilakukan untuk persoalan ini.

Para saintis dari Universiti Missouri pernah merakamkan bunyi ulat yang sedang mengunyah daun. Mereka kemudian memainkan semula bunyi itu kepada tumbuhan Arabidopsis.

Tumbuhan yang didedahkan kepada bunyi ulat mengunyah itu telah merembeskan bahan kimia tertentu seperti glukosinolat dan antosianin yang melindungi tumbuhan daripada serangan herbivor.

Apa yang mengejutkan, tumbuhan itu hanya menghasilkan bahan kimia ini terhadap bunyi ulat mengunyah sahaja. Apabila didedahkan dengan bunyi angin atau serangga terbang, ia tidak bertindak balas seumpama itu.

Ini menunjukkan bahawa tumbuhan mengeluarkan tindak balas pertahanan sebagai reaksi terhadap bunyi serangga herbivor yang sedang memakannya.

Tumbuh-tumbuhan juga mempunyai reaksi unik terhadap bunyi yang dihasilkan serangga. Sebagai contoh, bunyi lebah. Serangga terutamanya lebah adalah penting untuk proses pendebungaan dan pembiakan tumbuhan.

Saintis yang memainkan bunyi dengungan lebah kepada tumbuhan Beach Evening Primrose mendapati bahawa bunga tumbuhan itu menghasilkan nektar yang lebih manis dalam masa tiga minit. Ia bagi menarik minat lebah untuk hinggap dan membawa debunganya terbang.

Ahli biologi evolusi daripada University of Western Australia pula mendapati bahawa akar tumbuhan kacang akan memanjang ke arah bunyi air di dalam tanah. Akar tumbuhan itu bertindak sebagai pengesan dan ia menggunakan kelembapan untuk mencapai kawasan yang kaya dengan air.

Para saintis membuat hipotesis bahawa tumbuhan dapat merasakan bunyi air di dalam tanah yang akhirnya mengarahkan akar ke lokasi yang tepat.

Seperti yang disebutkan di atas, bunyi hanyalah satu bentuk getaran. Kita "mendengar" bunyi kerana bagaimana otak kita telah mengubah getaran ini kepada signal elektrik.

Bagi haiwan seperti ular yang tidak mempunyai telinga, mereka menerima bunyi dalam bentuk yang berbeza iaitu melalui getaran pada permukaan kulit seperti satu bentuk sentuhan berirama. Ia adalah hampir sama seperti tumbuh-tumbuhan.

Malah, tumbuhan tertentu juga boleh memantulkan kembali bunyi kepada haiwan. Sebagai contoh, kelawar menggunakan ekolokasi (mendengar pantulan bunyi) untuk menavigasi persekitaran mereka.

Dua spesies pokok anggur yang didebungakan kelawar di Hutan Hujan Amerika Tengah mempunyai daun yang besar dan bertindak sebagai pemantul bunyi echo kelawar. Ia memudahkan kelawar mencari tumbuhan ini di kawasan hutan yang tebal.

Maka, jelaslah tumbuhan mampu mendengar dengan cara sendiri dan memberikan reaksi terhadap bunyi. Saintis kini sedang cuba memahami bagaimana mekanisma reaksi tumbuhan terhadap bunyi dan kesan pencemaran bunyi ke atas tumbuh-tumbuhan.


Kisah Bapa Penyayang Hasilkan Ubat DIY Sendiri Untuk Anak Sakit Tenat

Oleh kerana tidak dapat mencari ubat yang sangat diperlukan oleh anak lelakinya di China atau mengimportnya dari luar negara, seorang bapa yang penyayang membina makmalnya sendiri serta menghasilkan ubat sendiri.

Haoyang yang berusia 2 tahun menderita Sindrom Menkes, masalah genetik yang sangat jarang berlaku yang menjejaskan bagaimana kuprum diproses dan diserap dalam badan.

Bayi malang itu tidak boleh bergerak atau bercakap dan pakar mendakwa Haoyang hanya mempunyai beberapa bulan lagi untuk hidup tetapi bapanya enggan berputus asa.

Selagi Haoyang masih bernafas, Xu Wei berazam untuk melakukan segala yang dia boleh untuk anaknya, walaupun terpaksa mempelajari kimia sendiri dan menghasilkan ubat yang tidak dapat dibekalkan oleh pihak berkuasa China.

Usaha Xu Wei yang sangat terdesak telah menyentuh jutaan orang dengan keazaman dan pengabdiannya yang tidak berbelah bahagi kepada anaknya yang sedang sakit.

Penghidap Sindrom Menkes jarang hidup melepasi usia tiga tahun, namun Xu Wei telah melakukan sesuatu yang mustahil untuk memberi peluang kepada anaknya untuk terus hidup.

Selepas mendengar bahawa satu-satunya ubat yang boleh melambatkan masalah kesihatan Haoyang tidak terdapat di China dan pandemik Covid-19 telah membuatkan hampir mustahil untuknya mendapatkan bantuan di luar negara, bapa berusia 30 tahun itu memutuskan untuk melakukannya sendiri.

Xu Wei yang hanya berpendidikan sekolah menengah dan tidak memiliki kemahiran dalam bidang kimia berjaya menjadikan makmal bapanya sebagai makmal yang berfungsi.

Dan selepas menemui banyak kajian dan dokumen mengenai Sindrom Menkes dalam talian, dia belajar sendiri untuk menghasilkan histidin tembaga.

"Rakan-rakan dan ahli keluarga tidak bersetuju dengan perkara ini. Mereka katakan bahawa ia adalah mustahil. Saya tidak ada masa untuk berfikir sama ada mahu buat atau tidak. Ia perlu dilakukan. Walaupun anak saya tidak boleh bergerak atau bercakap, tapi dia memiliki jiwa dan mempunyai emosi," kata Xu Wei.

Dihasilkan dengan mencampurkan kuprum klorida dihidrat dengan histidin, natrium hidroksida, dan air, histidin kuprum memberikan sebahagian daripada tembaga yang tiada dalam badan Haoyang.

Xu Wei menghasilkan boto histidine tembaga pertama kira-kira enam bulan selepas memulakan projek mustahilnya ini.

Pada mulanya bahan ini diuji pada arnab dan kemudiannya disuntik pada dirinya sendiri.

Arnab tersebut tidak mengalami apa-apa kesan sampingan dan begitu juga dengan Xu Wei, jadi dia memutuskan untuk memberikan ubat tersebut kepada anaknya.

Ujian darahnya kembali normal dua minggu selepas rawatan dimulakan dan walaupun Xu Wei mengakui bahawa dia hanya boleh melambatkan penyakit anaknya pada ketika ini, namun dia berazam untuk memberi anaknya peluang yang terbaik.

Oleh kerana masalah kesihatan ini sangat jarang berlaku dengan hanya menjejaskan kira-kira 1 dalam 100,000 kanak-kanak, Sindrom Menkes tidak mendapat perhatian syarikat-syarikat farmasi.

Ubat untuk merawatnya mempunyai nilai yang sangat kecil kerana bilangan penghidapnya kecil.

Namun, kisah Xu Wei berjaya menarik perhatian VectorBuilder, makmal bioteknologi antarabangsa, yang kini melancarkan penyelidikan terapi gen ke Menkes dengan ujian klinikal dan ujian ke atas haiwan dirancang untuk beberapa bulan akan datang.

Sejak kisah Xu Wei tular, ramai keluarga di China merayu untuk mendapatkan bantuannya untuk mengubati orang yang tersayang, namun dia menolak dengan sopan kerana undang-undang hanya membenarkan Xu Wei mengubati anaknya sahaja.

Selagi dia tidak menggunakan ubatnya kepada orang lain kecuali anaknya, pihak berkuasa tidak akan campur tangan.

Oleh kerana bekerja di makmal DIY-nya sepenuh masa, Xu Wei tidak lagi boleh bekerja dan bergantung sepenuhnya kepada ibu bapanya untuk mendapatkan bantuan kewangan. Isterinya tinggal bersama anak perempuan mereka di apartmen lain di Kunming, China.


Siapakah Individu Pertama Yang Menemukan Teh?

Sekiranya Amerika Syarikat dan sebahagian besar negara Barat mempunyai budaya minum kopi, orang British di UK lebih menggemari teh. Malah, budaya minum teh ini turut menjadi sebahagian cara hidup rakyat Malaysia memandangkan kita pernah dijajah oleh British satu ketika dahulu.

Teh adalah minuman kedua paling banyak diminum di dunia selepas air kosong. Di UK sahaja, 100 jut cawan teh diminium setiap hari dan jumlah ini bersamaan dengan 36 bilion setahun! China ialah pengeluar terbesar, menyumbang 22.8% daripada eksport Teh dunia, bernilai $1.5 bilion USD, pada 2016.

Tetapi bagaimanakah kita sampai ke tahap ini? Di mana semuanya bermula? Siapa yang menemui Teh? Kali ini pihak Ilumnasi ingin kongskan serba sedikit mengenai sejarah dan asal-usul minuman teh.

Siapa yang menemui Teh? Hakikatnya tiada siapa yang tahu. Di sebalik popularitinya, terdapat sejumlah besar misteri yang menyelubungi asal-usul minuman yang sangat digemari ini. Walau bagaimanapun, terdapat legenda sejak kira-kira 5,000 tahun dahulu yang dikaitkan dengan asal-usul teh.

Penemuan teh dikaitkan dengan legenda yang berkaitan dengan Maharaja China dan pemerintah bijak mitos bernama Shennong (atau Shen Nung).

Cerita rakyat mencadangkan bahawa Shennong adalah seorang pakar herba yang gemar mengajar orang Cina kuno tentang amalan pertanian. Terjemahan namanya boleh bermaksud "Dewa Pertanian". Mengikut kisah-kisah ini, dia mencipta kaedah pertanian cangkul, bajak, pengairan dan tebas-bakar.

Sesetengah orang mencadangkan bahawa Shennong ialah bapa kepada Maharaja Huang 黃帝, juga dikenali sebagai Maharaja Kuning. Orang lain mengiktiraf dan menyembahnya sebagai Raja Perubatan. Jika dia benar-benar wujud, maka istilah "Raja Perubatan" boleh digunakan untuk apa yang kini kita kenali sebagai Manfaat Teh Hijau.

Tetapi persoalannya timbul: adakah dia (merujuk kepada Shennong) sebenarnya wujud?

Kisah ini terjadi pada 2737 SM. Shennong, selepas seharian bereksperimen dengan herba, memutuskan untuk berehat di bawah pokok yang tidak diketahui. Dia akhirnya tertidur di bawah sinar matahari tengah hari dengan secawan air mendidih di sisinya.

Semasa Maharaja mengantuk, tiupan angin bertiup kencang di bawah pokok itu. Angin tersebut turut membawa daun berterbangan sebelum jatuh ke tanah dengan beberap darinya mendarat di minuman Shennong.

Tidak lama kemudian, daun-daun itu mula meresap dengan air. Apabila Shennong terjaga, dia menemui minuman pelik berwarna kehijauan di sebelahnya. Tertarik dengan warnanya, dia memutuskan untuk mencubanya. Maharaja gembira dengan bau dan rasa yang lazat minuman itu dan kisah ini sering direkodkan sebagai sejarah penemuan teh pertama yang terjadi secara tidak sengaja.

Apabila meminum minuman tersebut, dia berasa cergas dan segar. Tanpa disedari pada masa itu, Shennong baru sahaja menemui Teh Hijau. Shennong mendapati resapan daun teh itu lazat kerana rasanya yang berbeza dan menyegarkan kerana kafein yang ada dalam teh hijau.

Satu lagi kisah lagenda mengenai teh tetapi dengan variasi berlainan memberitahu bahawa maharaja menguji sifat perubatan pelbagai herba pada dirinya, dan apabila beberapa daripadanya beracun beliau mendapati teh dapat berfungsi sebagai penawar.

Rekod terawal teh dalam tulisan sejarah barat dikatakan terdapat dalam kenyataan seorang pengembara Arab bahawa selepas tahun 879 sumber pendapatan utama di Canton ialah duti ke atas garam dan teh. Marco Polo turut merekodkan tentang seorang menteri kewangan China pada 1285 untuk pengenalan cukai teh.

Pada tahun 1557, Portugal telah menubuhkan sebuah pelabuhan perdagangan di Macau, dan perkataan minuman Cina "chá" tersebar dengan cepat tetapi tidak disebutkan tentang mereka membawa pulang sampel teh. Pada awal abad ke-17, sebuah kapal Syarikat Hindia Timur Belanda membawa daun teh hijau pertama ke Amsterdam dari China.

Teh telah dikenali di Perancis pada tahun 1636. Ia menikmati tempoh populariti yang singkat di Paris sekitar tahun 1648. Sejarah teh di Rusia juga boleh dikesan kembali ke abad ke-17. Teh pertama kali ditawarkan oleh China sebagai hadiah kepada Czar Michael I pada tahun 1618. Duta Rusia mencuba minuman itu tetapi beliau tidak menggemarinya dan menolak tawaran itu dan hal ini telah menangguhkan pengenalan teh ke Russia selama lima puluh tahun.

Teh telah muncul di Jerman pada tahun 1657 tetapi tidak pernah mendapat banyak perhatian kecuali di kawasan pantai seperti Ostfriesland. Teh pertama kali muncul secara terbuka di England pada tahun 1650-an, di mana ia diperkenalkan melalui kedai kopi. Dari situ ia diperkenalkan ke tanah jajahan British di Amerika dan tempat lain.


Kenapa Siaran TV Satelit Terganggu Ketika Hujan?

Sedang enak menonton filem di saluran TV, cuaca di luar mula menampakkan perubahan. Awan gelap mula kelihatan dan tak lama selepas itu, titis-titis hujan mula mencurah menimpa bumi.

Siaran anda yang sebelum itu cerah, jelas dan terang, terjejas sehinggakan gambar dan audionya mula tidak selari. Skrin sekejap gelap, sekejap elok. Hujan semakin lebat, televisyen anda tidak lagi menayangkan apa bentuk imej sekalipun - gelap semuanya.

Tinggal anda ditemani notis 'gangguan siaran' yang akan muncul setiap kali hujan tiba. Anda mula rasa meradang, kalau boleh nak tamatkan langganan anda saat itu juga. Sabar. Fahamkan dulu kenapa situasi sebegitu kerap berlaku.

Semua pengguna TV satelit khasnya TV satelit yang berbayar pasti kerapkali berhadapan dengan situasi yang digambarkan di atas kan?

Apa yang anda hadapi bukanlah satu masalah kurangnya kualiti perkhidmatan disebabkan ketidak cekapan syarikat pengendali TV di Malaysia. Fenomena sebegitu berlaku di mana-mana saja kerana ia berkait kitaran alam semulajadi.

Berbeza dengan siaran TV pancaran biasa, siaran TV satelit menggunakan gelombang berfrekuensi tinggi dipancar dalam jalur Ku Band melalui frekuensi 10.7-12.75Ghz. Bagi siaran TV satelit di negara kita, wujud jarak frekuensi yang sudah ditetapkan khas hanya untuk kegunaan ini sahaja.

Ku Band atau 'Jalur Ku' digunakan bagi membolehkan gelombang yang lebih 'kuat' dipancar dari satelit, terus kepada penerima yakni piring.

Ekoran daripada kekuatan gelombang tadi, saiz piring boleh diselaraskan untuk bersaiz yang lebih kecil kerana gelombang yang tinggi lebih mudah 'ditangkap' penerima berbanding gelombang lebih perlahan.

Lebih lemah gelombang siaran, lebih besar saiz piring atau antenna penerima diperlukan. Lebih kuat gelombang, lebih kecil saiz piring yang diperlukan untuk mendapatkannya. Jelas?

Jika anda masih ingat dengan sistem siaran televisyen lama kita atau terbaru MyFreeView, siaran percuma kita menggunakan gelombang talaan VHF atau UHF.

Kedua-dua jenis frekuensi itu adalah jenis gelombang berfrekuensi rendah yang dipancar pada julat frekuensi 52Mhz ke 600Mhz, berkelajuan perlahan berbanding siaran Ku Band.

Kelebihan utama dua gelombang perlahan ini berbanding gelombang Ku adalah sifatnya yang kalis perubahan cuaca. Disebabkan oleh pancarannya yang lebih perlahan, perubahan cuaca tidak memberikan kesan besar terhadap kualiti siaran.

Walau bagaimanapun, kita memerlukan penerima/piring/antenna yang lebih besar saiz fizikalnya bagi mendapatkan siaran yang benar-benar optimum. Siaran Ku Band pula, sangat dipengaruhi perubahan cuaca khasnya apabila berkait dengan kelembapan udara.

Kadang-kadang tak hujan pun boleh tak ada siaran. Kenapa itu berlaku? Siaran yang menggunakan Ku Band, sangat dipengaruhi faktor fenomena yang diistilahkan sebagai 'rain fade' atau gangguan hujan, kepada kualiti siaran yang ada.

Semakin lebat hujan, semakin tinggi kadar 'rain fade' akan berlaku.

Apa yang berlaku ketika 'rain fade'  adalah tindak balas antara gelombang satelit dengan air, yang dinamakan sebagai 'penyebaran Mie' atau 'Mie scattering', terjadi kepada gelombang berfrekuensi melebihi 10Ghz ketika melalui titis-titis air.

Ku Band mempunyai frekuensi melebihi 10.7Ghz. Apabila siaran dipancar dan perlu melepasi titis-titis air, kadar kekuatan isyarat berfrekuensi lebih 10Ghz akan mula lemah.

Pergerakan gelombang tidak lagi berlaku dengan optimum disebabkan gelombang yang dipancar mula diserap air, menyebabkan gangguan atau penurunan kualiti gelombang - seterusnya menjejaskan kualiti gambar atau siaran yang kita terima.

Situasi ini memang tak boleh nak dielakkan kerana wujud hubungkait ketara di antara kelajuan gelombang yang dipancarkan serta kadar serapan air yang akan berlaku, apabila sesuatu gelombang bergerak dalam frekuensi tertentu.

Kami sudah menjelaskan kenapa siaran TV satelit kita semasa hujan boleh terganggu.

Pasti ada di antara anda yang mempersoalkan kenapa TV satelit tak menggunakan siaran dalam bentuk gelombang frekuensi rendah yang terbukti kalis cuaca.

Tujuan utama siaran dijalankan dalam Ku Band, adalah disebabkan sifat gelombang itu yang komunikasinya berlangsung secara fokus dari segi talaannya.

Penggunaan Ku Band membolehkan saiz penerima atau 'piring' tidak terlalu besar diperlukan, disebabkan ketepatan kadar hantar/terima gelombang berfrekuensi tinggi tadi yang mampu 'ditembak' dengan sangat efisien asalkan piring ditalakan dengan tepat.

Ku Band juga memudahkan pelbagai isyarat atau siaran yang berbeza di hantar dari satu satelit yang sama kepada berjuta-juta penerima walaupun jarak pemasangan piring yang diguna pengguna, tidak jauh antara satu sama lain.

Gelombang ini juga mampu meminimakan ralat berlaku seandainya ada satelit lain, berdekatan pemancarnya yang turut sama menghantar isyarat komunikasi.

Dalam erti kata lain Ku Band digunakan kerana gelombangnya mampu mensasarkan titik penerima dengan betul dan penerimanya pula hanya akan menerima gelombang yang sepatutnya mereka terima.

Masih ingat tak lama dulu bagaimana penduduk Perlis dan Kedah serta Johor, mampu mendapatkan saluran TV Thailand dan Singapura hanya dengan menggunakan antenna dalam rumah?

Penggunaan Ku Band mengehadkan 'masalah' ini, membolehkan hanya pengguna sasaran menerima siaran yang dipancarkan.

Kita yang duduk di negara beriklim tropika terdedah kepada taburan hujan yang tinggi.

Hubungan di antara taburan hujan dan kualiti isyarat satelit telah diperjelaskan dengan terperinci dalam kajian 3 tahun, oleh penyelidik dari Universiti Sains Malaysia. Kami sertakan pautannya di bawah.

Kajian itu merekodkan kadar taburan hujan di kawasan sekitar universiti tersebut dan hubungkaitnya dengan kualiti isyarat yang mampu diterima satelit eksperimen yang digunakan kumpulan penyelidik itu.

Sekiranya anda masih mempersoalkan kenapa masalah siaran terganggu ini belum ditemui jawapannya, kami harap artikel ini menjawab kritikan anda. Satu-satunya solusi yang ada disebabkan keterbatasan teknologi adalah dengan memperbesarkan saiz penerima 'piring' yang biasanya dipasang di luar rumah kita.

Walaupun begitu dengan membesarkan saiz piring, tidak dijamin masalah 'rain fade' akan benar-benar diatasi kerana masalah hilang siaran ini berlaku sebelum siaran sampai di piring lagi.

Lagipun, tak boleh penulis bayangkan seandainya piring satelit lebih besar dipasangkan. Buruk taman perumahan kita khasnya di kawasan perumahan bertingkat, ditutupi piring satelit besar.

Solusi lebih mudah adalah bertukar terus kepada siaran TV berasaskan protokol internet (IPTV). Walau bagaimanapun isunya pula ketika waktu internet down, TV pun kebiasaannya terputuslah siarannya.

Sekiranya dengan sistem IPTV pun masih berlaku putus siaran waktu hujan, memang eloklah ditamatkan terus anda punya langganan.

Rainfall effects on Ku-band satellite link design in rainy tropical climate


Kenapa Orang Kaya Terus Kaya, Yang Miskin Kekal Miskin?

Kami yakin majoriti pembaca Iluminasi - tergolong dalam kelompok yang serupa seperti kami dari segi kemampuan kewangan. Jika kami silap, maaf ya!

Duduk di kumpulan pertengahan dan bawahan dalam hirarki pendapatan memang memberikan kita perspektif tentang kemampuan kita berbelanja. Dalam masa sama, kita juga sering tertanya-tanya dalam diri apa rasanya tak perlu menghiraukan baki akaun bank ketika berbelanja seperti sesetengah individu.

Kenapa sesetengah orang yang sudah kaya raya, kekal kaya? Apa kelebihan mereka Pasti anda pernah terfikir persoalan itu. Pasti anda juga pernah mempersoalkan kenapa kita yang sudah kuat berjimat cermat berbelanja, masih sukar untuk berubah menjadi kaya.

Satu teori ringkas cuba menjawab persoalan ini dengan cara yang mudah difahami semua.

Satu teori barat yang sering dijadikan perbandingan mudah berkenaan 'ketidakadilan' kewangan masyarakat, adalah Boots Theory of Socioeconomic Unfairness atau 'Teori Ketidakadilan Sosio-Ekonomi Berasaskan Kasut.'

Teori ini asalnya diambil daripada karya fiksyen tulisan penulis Terry Pratchett dalam bukunya yang berjudul 'Men at Arms' yang diterbitkan dalam tahun 1993. Dalam novel itu, watak bernama Kapten Samuel Vimes mempersoalkan mengapakah berlakunya perbezaan besar di antara kemampuan individu berpendapatan rendah dan tinggi berbelanja.

Buah fikiran itu membawa kepada perbandingan kemampuan untuk seseorang petugas perang dalam mendapatkan kasut yang sesuai. Kapten Vimes berpendapat seorang askar yang berkemampuan, mampu mendapatkan sepasang kasut yang berharga lebih tinggi sementara seorang yang kurang berkemampuan, akan berusaha mendapatkan kasut yang lebih murah nilainya serta kualitinya.

Menurut Kapten Vimes, kasut yang lebih mahal mampu bertahan lebih lama berbanding kasut yang murah.

Ini menyebabkan seseorang yang berkemampuan hanya perlu mengeluarkan belanja sekali, bagi mendapatkan kasut yang baik. Bagi askar miskin, kasut yang dibelinya walaupun jauh lebih murah - perlu diganti dalam tempoh waktu tertentu disebabkan bahannya yang kurang berkualiti.

Proses penggantian ini pula boleh berlaku berulang kali, sehinggakan kos untuk mendapatkan kasut murah oleh si miskin akhirnya melebihi kos untuk membeli kasut berkualiti oleh si kaya, yang tidak perlu menggantikan kasut miliknya dalam tempoh masa panjang.

Teori itu mempersembahkan kepada pembaca satu idea mudah bahawa ada kemungkinan disebabkan oleh ketidakmampuan seseorang untuk berbelanja lebih - dia akhirnya perlu mengeluarkan belanja yang lebih besar.

Berdasarkan pengalaman penulis sendiri, penulis serik untuk membeli kasut dan sandal yang lebih murah (walaupun berjenama) kerana besar kemungkinan alas kaki itu perlu diganti lebih awal. Kebiasaannya sandal dipakai penulis yang berharga RM60 perlu ditukar selepas 6 bulan.

Setelah penulis cuba sekali saja membeli sandal berharga lebih RM200, cuba anda teka berapa lama sandal itu bertahan? 3 tahun!

Mungkin anda boleh mempertikaikan pendapat penulis ini, namun realitinya orang berkemampuan bukan saja dapat mengurangkan keperluan untuk mereka lebih perlu kerap keluar duit - bahkan mereka juga mampu meminimakan masa yang perlu diluangkan untuk keluar membeli barangan.

Kos perjalanan untuk ke kedai atau kompleks beli belah sekiranya kita gunakan contoh sandal penulis, dapat dikurangkan sekiranya kita hanya perlu ke sana 1 kali untuk 3 tahun berbanding 6 kali untuk 3 tahun.

Selain kasut, penulis suka untuk menggunakan contoh kereta bagi lebih memperjelaskan teori ini.

Seseorang yang kurang mampu, berkemungkinan besar memilih untuk membeli kereta terpakai berbanding kereta baru. Walaupun harga lebih rendah, dia dalam masa yang sama menanggung risiko kondisi kereta yang tidak diketahui apa keadaannya kecuali dia membeli dari individu yang dikenalinya.

Sekiranya nasib dia baik, berbaloilah kenderaan yang dibelinya - namun acapkali kita mendengar rungutan pemilik kereta terpakai yang perlu mengeluarkan belanja bagi memperbetulkan kenderaannya yang akhirnya menelan dana besar. Kos pembaikian saja satu bab.

Bahagian perkakasan enjin yang sudah lusuh akibat usia juga lebih cepat perlu diganti berbanding kenderaan baru. Silap-silap penjimatan yang diharapkan berlaku, akhirnya bertukar menjadi belanja lebih besar cuma tidak ramai menyedarinya kerana masih membayangkan penjimatan awal semasa membeli kereta.

Kita juga belum mengambil kira pandangan orang ramai yang mahu berjimat ketika membeli kereta pertama, tetapi setelah berkeluarga terpaksa pula cepat menukar kereta disebabkan oleh keperluan-keperluan pertambahan ahli keluarga baru yang ada serta perlunya ruangan yang lebih luas.

Halangan utama untuk kumpulan pertengahan dan bawahan dalam menangani masalah keperluan berbelanja lebih ini, adalah untuk mendapatkan modal awal yang mencukupi.

Tidak semua orang yang kurang berkemampuan sanggup mengeluarkan modal besar dalam membeli kualiti, walaupun kualiti lebih baik membolehkan penjimatan di kemudian hari.

Lagipun kita yang kais pagi makan pagi ni pun pasti sedar masih banyak desakan hidup lebih penting yang memerlukan belanja diperuntukkan, menutup opsyen untuk kita mendapatkan kualiti. Itulah gunanya menyimpan - tetapi bagaimana nak menyimpan kalau kasut kita dah licin, tak mampu menggigit jalan kan?

Kami yakin ramai di luar sana yang mempunyai pemikiran seperti penulis, gemar mencari sesuatu yang 'bargain', lebih kerap berbelanja membeli barangan murah serta merasakan apa yang murah dan berbaloi, benar-benar berbaloi.

Tanggapan itu ada masanya benar, ada masanya salah sama sekali.

Cuba anda lihat sendiri kehidupan anda dan cari di manakah situasi sebegini boleh diperbaiki. Mungkin anda tidak menyedari tabiat anda dalam cuba menjimatkan belanja, sebenarnya memerlukan anda mengeluarkan belanja dan membuang masa dengan lebih kerap.

Satu contoh yang paling jelas - adalah bagaimana tabiat makan kita.

Ada pihak sanggup membayar lebih untuk makan di restoran yang lebih 'upscale,' kerana tak nak beratur sendiri membeli makanan. Ada yang sanggup beratur beberapa kali, untuk membeli makanan dan minuman demi penjimatan.

Persoalan di sini - adakah berbaloi penjimatan yang dapat kita lakukan, seandainya pengalaman kita makan itu, adalah sesuatu yang menyusahkan?

Apabila kita kurang berkemampuan, kita akan meletakkan sekatan mental kepada diri kita sendiri dalam menganalisis situasi sebegini dengan lebih terbuka. Sekiranya kita dapat membuka sedikit minda, pasti anda dapat menerima pendapat kadangkala tak berbaloi untuk anda terlalu kedekut dan cuba berjimat setiap masa.

Struggle sikit untuk mendapatkan sesuatu yang lebih berkualiti, sebenarnya tak mengapa. Yang penting tahan lama. Tak percaya? Cubalah beli sesuatu yang agak berkualiti, lebih mahal berbanding range harga biasa anda tetapi masih kena dengan bajet anda.

Mungkin nanti anda akan tersedar - orang kaya kekal kaya, kerana mereka sebenarnya jarang lokek mengeluarkan belanja. Sementara kita yang lokek, berterusan merugikan diri kita.


Individu Pertama Dianggap Seksi Oleh Hollywood - Kintaro Hayakawa

Simbol seks adalah gelaran yang diberikan kepada seseorang yang terkenal dengan daya tarikan seksualnya. Ia biasanya terdiri daripada pelakon, penyanyi, atlet atau selebriti yang menjadi kegilaan ramai.

Sebagai contoh, pelakon seperti Brad Pitt, Marilyn Monroe atau Scarlett Johansson adalah antara simbols seks terkenal dunia perfileman Hollywood. Mereka digilai ramai kerana ketampanan, kecantikan dan berpewatakan seksi.

Namun, ramai tidak mengetahui bahawa simbol seks pertama Hollywood adalah seorang lelaki Jepun bernama Sessue Hayakawa. Ini disebabkan watak pelakon Asia sering digambarkan Hollywood sebagai seorang yang pelik, skema (nerd) atau kurang berkeyakinan.

Sebenarnya, buah hati pertama penonton filem Hollywood adalah seorang lelaki Asia. Berikut adalah kisahnya.

Sessue Hayakawa dilahirkan sebagai Kintaro Hayakawa pada tahun 1886 di Wilayah Chiba, Jepun. Keluarganya mengimpikan agar Hayakawa menyertai Angkatan Tentera Laut Jepun tetapi dia gagal ujian fizikal kerana mengalami masalah gegendang telinga dalam satu kemalangan sebelumnya.

Kegagalan Sessue membuatkan bapanya berasa malu. Hayakawa yang kecewa cuba membunuh diri dengan melakukan "seppuku" mengikut tradisi keluarga samurainya.

Mujurlah, dia sempat diselamatkan bapanya apabila anjing keluarga itu mula menyalak.

Setelah perasaannya pulih, Hayakawa berhijrah ke Amerika Syarikat. Gaya, penampilan dan ketampanannya membuatkan Hayakawa ditawarkan syarikat pencari bakat untuk berlakon.

Dalam filem pertamanya The Cheat (1915), Hayakawa diberikan watak sebagai seorang penjahat. Namun, kejayaannya membawa watak bahaya, sadistik dan antagonis itu membuatkan namanya melonjak naik dan digilai ramai wanita Amerika.

Hayakawa menjadi fantasi terlarang wanita kulit putih yang telah lama dimomokkan dengan larangan perkahwinan atau percintaan berlainan kaum.

Walaupun ditonjolkan sebagai watak Asia yang jahat, beberapa babak lakonan Hayakawa seperti ciuman terpaksa ditapis atau dirakam dari sudut berlainan kerana khuatir akan menimbulkan kemarahan kumpulan perkauman kulit putih.

Sambutan terhadap Hayakawa dilihat sebagai sesuatu yang tidak disangka-sangka memandangkan komuniti Asia Amerika sering ditindas dan dimomokkkan dengan gambaran yang salah ketika itu. Malah, ada wanita yang sanggup menawarkan USD 10,000 (jumlah yang banyak ketika itu) untuk bermalam dengan Hayakawa.

Pada tahun 1922, Hayakawa berhenti seketika daripada perfileman atas beberapa sebab (termasuklah kerana sentimen anti-Jepun yang semakin meningkat). Dia kembali selepas berakhirnya Perang Dunia Kedua.

Hayakawa membuka sendiri syarikat produksinya, Haworth Pictures Productions dengan harapan dapat melakonkan watak yang diidamkannya.

Dia mengidamkan untuk memainkan watak "hero" yang mampu menyatukan penonton Barat dan Jepun serta mengeratkan dua budaya itu.

Namun, kebanyakan karya awalnya sebagai wira seolah-olah hampir terpadam dan tidak dipelihara dengan baik. Ini menunjukkan Hollywood tidak memberikannya penghargaan yang sewajarnya. Namanya sebagai pelakon berbakat juga seperti diabaikan.

Walaupun selepas zaman Hayakawa, Hollywood masih belum mengiktiraf tahap kemaskulinan seorang lelaki Asia. Menurut bancian yang dilakukan STATUS LAAUNCH, 42% rakyat Amerika tidak dapat menamakan seorang warga Asia Amerika yang terkenal walaupun Naib Presiden Amerika Syarikat adalah berbangsa Asia Amerika.

Hanya 11% menyebut Jackie Chan manakala 9% lagi menamakan Bruce Lee, dua pelakon legenda yang bukan di zaman kemuncak populariti mereka. Ini menunjukkan bahawa lelaki Asia tidak dipandang serius di Amerika.

Kejayaan watak Asia sebagai bakat besar yang dimulakan oleh Sessue Hayakawa dilihat terkubur bersamanya apabila pelakon itu meninggal dunia pada tahun 1973.

Namun, pengkritik masih optimis bahawa pelakon Asia masih mempunyi peluang dalam dunia Hollywood. Ini berikutan beberapa pelakon dan pengarah Asia berjaya memberi impak besar kebelakangan ini.

Nama seperti Henry Golding (Crazy Rich Asian, Snake Eyes), pengarah James Wan (The Conjuring, Saw, Aquaman) dan pelakon adiriwa Asia pertama, Simu Liu (Shang-Chi and The Legend of The Ten Rings) akan meneruskan apa yang dimulakan oleh Sessue Hayakawa dan mengubah persepsi Amerika terhadap orang Asia.


Bagaimana Perubatan Tradisional Cina Boleh Popular Sekitar 1970an

Seiring dengan kemajuan teknologi, bidang perubatan turut semakan maju dengan pelbagai penemuan baru. Tidak kira semaju mana pun bidang perubatan masa kini, terdapat juga segelintir manusia yang memilih untuk berubat secara tradisional atas pelbagai sebab.

Rawatan perubatan alternatif ini menjadi pilihan atas pelbagai sebab antaranya sebab kewangan, skeptikal dengan perubatan moden, pengaruh orang sekeliling (termasuk penjual produk yang mahu melariskan produk mereka semata-mata), pengaruh pseudosains dan sebagainya.

Bila membicarakan mengenai perubatan alternatif atau tradisional, kita pastinya sering mendengar mengenai ubat-ubatan tradisional Cina yang banyak menggunakan herba, akar dan pelbagai lagi bahan semulajadi. Malah, populariti perubatan tradisional CIna turut sampai ke Barat.

Bagaimanakah rawatan perubatan tradisional Cina dari China boleh tersebar ke seluruh dunia termasuk Barat?

Perubatan herba Cina cukup popular di Barat. Anda boleh membeli pelbagai jenis herba dalam talian dan penjual juga menjualnya secar terbuka di pusat membeli-belah di seluruh dunia. Retorik pemasaran adalah konsisten, mendakwa orang Cina telah menggunakan ubat-ubatan ini selama beribu-ribu tahun dan masih melakukannya, tetapi kebenarannya jauh berbeza.

Pada akhir 1960-an, doktor dan hospital di China mengamalkan ubat yang sama seperti di Barat, tetapi kebanyakan doktor enggan menetap di luar bandar China. Ini menyebabkan peratusan yang besar penduduk di luar bandar tidak mendapat rawatan perubatan.

Jadi kerajaan China ketika itu telah mewujudkan satu program untuk melatih petani dengan pengetahuan perubatan asas. Sebuah buku panduan telah diberikan kepada para rekrut yang mengandungi pilihan herba untuk menangani ketiadaan ubat sebenar di kawasan luar bandar.

Walaupun ubat-ubatan tradisional Cina cukup popular, ramai orang yang tidak tahun bahawa pengenalannya sebenarnya adalah sebagai pilihan terakhir apabila ubat yang betul tidak tersedia dan dalam keadaan masa terdesak.

Pada akhir 1960-an, China berada di bawah pemerintahan pengerusi Komunis Mao Zedong yang sedang melaksanakan revolusi kebudayaannya di negara tersebut. Pada masa itu, hanya sekitar 2 peratus penduduk China tinggal di bandar.

Di pusat populasi utama, hospital China mengamalkan perubatan Barat, tetapi majoriti penduduk luar bandar tidak mempunyai akses. Doktor enggan berpindah ke kawasan luar bandar, meninggalkan jurang penjagaan kesihatan antara bandar dan luar bandar. Mao mencari cara yang mudah untuk membetulkannya.

Seperti di Barat, perubatan tradisional adalah berdasarkan tanggapan yang tidak saintifik dan selalunya tidak betul. Ketika itu, beribu-ribu pakar perubatan tradisional tinggal di sekitar kawasan desa dan kawasan pedalaman di seluruh China.

Sejak sebelum zaman Mao lagi, semua pemerintah China ingin memperkenalkan penjagaan kesihatan moden namun pada masa yang sama kerajaan tidak mampu membayar pengamal perubatan tradisional yang ada untuk meninggalkan pekerjaan mereka sebagai petani di pedalaman untuk berpindah ke bandar.

Akibatnya, parti Komunis mengguna pakai perubatan tradisional Cina (walaupun Mao secara terang-terangan menolaknya untuk penjagaan peribadinya. Penyelesaian lain Mao kepada kekurangan rawatan perubatan ialah program doktor berjalan kaki yang melatih ratusan ribu petani dalam perubatan asas dan menghantar mereka pulang ke kampung mereka untuk bekerja sebagai perawat.

Malangnya, latihan ini tidak menyelesaikan isu kekurangan hospital dan ubat. Tanpa ubat-ubatan dan peralatan, doktor-doktor ini terpaksa membuat improvisasi. Untuk membantu, mereka dibekalkan dengan buku panduan merawat pesakit yang mengandungi maklumat tentang herba dan rawatan yang boleh diambil oleh perawat jika ubat yang betul tidak tersedia untuk pesakit.

Apabila buku panduan itu tersebarr ke Barat, ia dilihat sebagai "pendedahan" kononnya bagaimana orang Cina memilih untuk merawat pelbagai penyakit mereka. Namun, realiti situasi di China dan fakta sebenarnya adalah doktor sebenar di China sendiri sebenarnya tidak mengamalkan perubatan mengikut buku panduan tersebut kerana ia adalah rawatan pilihan terakhir.

Malangnya, ramai yang tidak tahu mengenai perkara ini dan menganggap buku panduan tersebut merupakan buku panduan perubatan yang digunakan oleh doktor-doktor di bandar sendiri. Ketika itu, penduduk di bandar sememangnya menerima rawatan perubatan yang sama yang disediakan di Barat.

Selain itu, penulisan buku-buku dari Barat mengenai perubatan tradisional dari China termasuk amalan-amalan eksotik dan kuno di China (yang tiada bukti saintifik keberkesanannya) terus mempopularkan rawatan perubatan tradisional Cina di kalangan orang di Barat sehingga mereka sanggup membelanjakan wang untuk segala-galanya dari herba hingga akupunktur.

Akhirnya, ubat-ubatan tradisional yang sepatutnya menjadi pilihan terakhir ketika tahun 70-an di China telah menjadi begitu popular pada pertengahan abad ke-20 sehingga telah menjadi pilihan gaya hidup yang popular bagi ramai orang hari ini.


China Kini Menjadi Negara Paling Kaya Di Dunia

Amerika Syarikat bukanlah lagi negara paling kaya di dunia. Gelaran itu kini telah dirampas oleh negara China. Perkara ini pertama kali dilaporkan oleh Bloomberg berdasarkan laporan yang dikeluarkan firma perunding pengurusan global McKinsey & Co.

Laporan itu mendedahkan nilai kekayaan China melonjak daripada RM 29.4 trilion pada tahun 2000 kepada RM 505 trilion pada tahun 2020.

Pada tempoh yang sama, nilai kekayaan Amerika Syarikat juga melonjak kepada RM 378.8 dan berada di tempat kedua selepas China.

Jumlah peningkatan nilai kekayaan China selama 20 tahun itu telah menyumbang hampir satu pertiga daripada jumlah keseluruhan pertumbuhan kekayaan global.

Jumlah kekayaan global pada tahun 2000 adalah sebanyak RM 656.7 trilion dan jumlah itu telah melonjak kepada RM 2.163 quadrilion (2163 trilion) pada tahun 2020.

Peningkatan ekonomi China yang berkembang begitu pesat dipercayai berlaku selepas negara itu menjadi ahli Pertubuhan Perdagangan Dunia (World Trade Organisation).

WTO adalah sebuah organisasi yang beribu pejabat di Geneva, Switzerland. Organisasi itu kini mempunyai sebanyak 164 ahli yang berdaftar secara rasmi.

Negara-negara yang menjadi ahli WTO mendapat manfaat kerana pertubuhan itu membantu sesebuah kerajaan dalam mewujudkan, menyemak dan menguatkuasakan peraturan yang mengawal perdagangan antarabangsa.

Ekonomi China dilihat berkembang pesat selepas negara itu menyertai WTO secara rasminya pada penghujung tahun 2011.

Sebelum menyertai WTO lagi, China mula dilihat sebagai satu kuasa besar setanding Kesatuan Eropah dan Amerika Syarikat apabila mereka membuat perjanjian perdagangan dan pelaburan besar-besaran dengan Amerika Latin dan Afrika.

Peningkatan pengaruh China juga dapat dilihat melalui perdagangannya yang melonjak naik dalam keluaran dalam negara kasar (GDP). Selain itu, "gaya" rundingan China membolahkannya mengembangkan hubungan politik dan ekonomi dengan banyak negara termasuklah negara yang dilihat Amerika sebagai "penyangak".

Dengan hubungan perniagaan dan pelaburan yang pesat dan baik, tidak hairanlah jika empat institusi perbankan terkaya dunia yang dikenali sebagai "Big 4" kesemuanya adalah milik China.

Pakar ekonomi menyatakan bahawa pelaburan modal berskala besar (domestik atau asing) dan pertumbuhan produktiviti pesat yang berjalan seiring adalah dua faktor utama peningkatan ekonomi negara China.

Walaupun China dan Amerika merupakan ekonomi terbesar dunia, lebih daripada dua pertiga daripada kekayaan negara itu dimiliki oleh 10% golongan terkaya.

Malah, peratusan kekayaan yang dimiliki mereka juga dilihat semakin meningkat dari masa ke masa berbanding 90% rakyat lain di kedua-dua negara itu.

Berdasarkan kiraan McKinsey & Co., 68% daripada nilai kekayaan global adalah di dalam bidang hartanah. Selebihnya adalah dalam bidang infrastruktur, permesinan dan peralatan serta bidang yang lebih rendah seperti harta intelek dan paten.

Kemajuan China akan menjadi penanda aras bagi tahun-tahun mendatang. Walau negara itu berada pada tahap paling kaya dalam sejarah, terdapat corak tertentu dalam peningkatan nilai bersih ini yang boleh menjadikan sesuatu negara itu terdedah kepada keruntuhan ekonomi.

Keruntuhan ekonomi ini pernah berlaku di Amerika Syarikat pada tahun 2008 yang dicetuskan oleh keruntuhan ekonomi perumahan. Housing Crisis yang berlaku di Amerika Syarikat menyaksikan nilai hartanah naik mendadak apabila permintaan semakin tinggi.

Ini menyebabkan ramai yang tidak mampu membayar pinjaman balik sekali gus merencatkan atau lebih teruk lagi melumpuhkan aktiviti ekonomi sesebuah negara.

Dengan trend kos hartanah yang semakin meningkat di China, mereka juga mungkin akan mengalami krisis kewangan sama yang dihadapi Amerika Syarikat pada 2008.

Evergrande iaitu pemaju hartanah yang berpangkalan di Shenzhen misalnya sudahpun menghadapi masalah hutang berjumlah USD 300 bilion sehingga memaksa pengerusinya menjual aset peribadi.

Menurut McKinsey & Co., kejatuhan ekonomi China akan menyebabkan berlakunya kejatuhan ekonomi dunia dan dianggarkan berlaku penurunan nilai global sebanyak 33%.

Bagi mengelakkan berlakunya senario sedemikian, pelaburan yang produktif dan mampan perlu berterusan agar menyumbang kepada keluaran dalam negara kasar (KDNK) global.


Kenapa Mufti Wilayah Haramkan Android-Box Lanun?

Dalam masyarakat kita sebut tentang benda haram mesti akan berkisar kepada 3 isu utama : arak, daging khinzir atau isu belaan anjing.

Bagaimanapun sedar tak sedar, wujud juga beberapa situasi lain yang sebenarnya turut boleh menjadi haram statusnya disebabkan oleh sikap kita sendiri sebagai yang menggunakannya.

Lebih malang, realitinya ramai dah menyedari apa yang mereka lakukan salah - tetapi tekad memilih untuk tidak mengendahkannya. Produk yang penulis maksudkan dalam artikel ini adalah peranti Android-Box yang baru saja diwartakan fatwa berkenaannya.

Tidak dapat dinafikan di negara kita, kurangnya persaingan di antara syarikat-syarikat pembekal saluran TV satelit berbayar sedikit sebanyak mewujudkan monopoli dalam pasaran sebelum muncul era TV berasaskan internet.

Dulu pengguna negara kita yang berkemampuan, masih mempunyai pilihan berbeza dalam melanggan TV satelit. Namun setelah penutupan beberapa syarikat, pasaran negara kita akhirnya dikuasai satu gergasi saluran televisyen yang cukup popular tanpa perlu kami sebutkan namanya.

Syarikat ini kekal menjadi antara penyelia kandungan rancangan tempatan dan antarabangsa yang penulis harus katakan antara terbaik di negara kita, walaupun ada pesaing lain yang muncul secara 'internet protocol TV' atau IPTV cuba bersaing dengan gergasi ini.

Monopoli gergasi ini dalam pasaran menyebabkan caj yang dikenakan kepada pengguna ditingkatkan tahun demi tahun, dikatakan berpunca daripada kos pembelian kandungan yang semakin meningkat serta keperluan untuk menambah baik sistem sedia ada bagi memberikan pelanggan perkhidmatan yang jauh lebih padu.

Dulu penulis bil bulanan baru RM86. Bila dah naik ke RM110 ke atas terpaksalah penulis ucapkan selamat tinggal kepada siaran bola sepak langsung di rumah.

Rungutan orang ramai berkenaan caj yang meningkat semakin membarah, memulakan sentimen benci di kalangan pengguna terhadap syarikat gergasi ini,

Situasi ini mengakibatkan orang ramai mula mencari alternatif berbeza, tak kisahlah secara sah atau cara salah dalam mendapatkan saluran - kebiasaannya juga adalah saluran yang disediakan syarikat gergasi disebabkan oleh popularitinya.

Di sinilah kotak-kotak peranti Android-Box mula menjadi rebutan, kerana kewujudan banyak pengendali luar entah siapa-siapa yang menyediakan 'saluran-saluran milik syarikat gergasi tadi dengan kos langganan murah walaupun jelas siaran itu dicuri.

Tawaran ini mengakibatkan ramai orang yang sudah diulit sentimen marah tidak lagi mempedulikan halal haram saluran yang mereka beli, menghalalkan semua tindakan mereka hanya kerana mereka merasakan 'monopoli syarikat gergasi itu tak adil!'

1001 alasan digunakan segelintir masyarakat kita untuk membenarkan tindakan ini.

Kami juga pernah berhadapan kumpulan sebegini apabila kami mempertikaikan tindakan ibu bapa membelikan anak-anak mereka Pendrive/USB stickmengandungi bermacam jenis animasi kartun keluaran tempatan, dijual pencuri tidak bertanggung jawab.

Alasan orang kita mudah saja bunyinya; "mahal, satu DVD hanya ada beberapa episod, kalau dah tak mampu nak buat macam mana, buat apa bayar kalau takat ulang-ulang cerita sama" - semua itu menjadi hujah yang merasakan mereka ada hak untuk membeli peranti Android Box atau USB Stick ini bagi memenuhi kepuasan nafsu hiburan mereka.

Tetapi penulis harus tekankan di sini - benda haram tetap haram, yang harus boleh berubah jadi haram.

Hukum asal membeli Android-Box pada awal adalah harus. Tidak ada masalah untuk anda membeli peranti Android Box sekiranya anda menggunakannya untuk mengakses saluran yang sah.

Bagaimanapun lebih ramai di kalangan ahli masyarakat kita kebiasaannya menggunakan Android Box ini secara meluas untuk mendapatkan saluran-saluran syarikat TV satelit berbayar tadi secara haram disebabkan yuran lebih murah.

Mungkin ramai beranggapan berbeza dengan arak atau daging babi kita tidak mampu 'merasai' keharamannya kerana ia adalah sesuatu yang kita tonton. Namun anda tak boleh nak nafikan barang curi adalah barang curi walaupun produk itu berbentuk digital sekalipun.

Begitulah juga dengan pengendali syarikat TV satelit berbayar serta ribuan pengkarya yang menjual titik peluh mereka kepada syarikat TV satelit tadi untuk ditayangkan. Kesedaran masyarakat kita walaupun semakin hari semakin baik berkenaan status harta intelek, masih banyak ruang perlu diperbaiki.

Alasan bahawa caj mahal yang dikenakan membenarkan harta-harta intelek ini diseleweng - adalah hujah yang terlalu kebudak-budakan serta berakal singkat.

Lagipun ketika ini pengguna di Malaysia sudah mempunyai alternatif berbeza yang cukup mesra kos bagi pengguna berpoket nipis.

Penyedia kandungan antarabangsa banyak menawarkan pakej bermula pada harga belasan ringgit sebulan untuk anda mengakses jutaan kandungan media dari dalam dan luar negara secara sah melalui peranti Android-Box anda - asalkan anda ada saluran internet yang memadai dari segi kelajuan dan kapasiti muat turun.

Lebih ramai rakyat Malaysia melanggan saluran-saluran alternatif yang ada, lebih tinggi tekanan pasaran dan persaingan dirasai diharap membolehkan monopoli yang dinikmati syarikat TV satelit gergasi itu, terlerai.

Kita memang layak rasa berang sekiranya pakej langganan kita kerap terganggu siarannya semasa hujan namun itu tetap tidak melayakkan kita mencuri saluran, dengan alasan keluarga kita dapat melakukan penjimatan wang ringgit secara bulanan.


Berapa Kos Untuk Menjadi Tauke Stesen Minyak di Malaysia?

Ketika anda mengisi minyak kenderaan anda, pernahkah anda membayangkan diri anda adalah pemilik kepada stesen minyak tersebut? Pasti pernah kan?

Impian itu satu masa dulu pernah penulis dan kawan-kawan penulis letakkan sebagai salah satu sasaran, namun sehingga kini belum ada lagi seorang pun antara kami yang berjaya memiliki stesen minyak sendiri walaupun dalam versi kecil.

Ini kerana syarat keperluan kewangan untuk seseorang menjadi pemilik stesen minyak hanya sebagai modal permulaan pun, memerlukan amaun yang lebih kerap dibincangkan oleh keluarga-keluarga kaya dalam fantasi drama-drama Melayu yang popular di kalangan ahli masyarakat kita.

Untuk memberikan secara tepat berapakah amaun yang diperlukan bagi seseorang memiliki stesen minyak sendiri agak sukar, disebabkan oleh perbezaan kriteria yang ditetapkan syarikat pembekal minyak. Selain itu, mod perniagaan yang diperkenalkan juga berbeza-beza.

Secara umumnya, semua pengusaha stesen minyak diuruskan melalui dua kaedah utama. Yang pertama adalah 'milikan syarikat, diuruskan pengedar' atau 'company owned, dealer operate' (CO-DO).

Dalam mod ini semua kos pembukaan stesen minyak akan ditanggung oleh syarikat minyak dan pengedar pula bertanggungjawab untuk menyediakan modal bagi menjalankan semua perniagaan yang berlangsung dalam premis.

Mod perniagaan kedua pula adalah 'milikan pengedar, diuruskan pengedar' atau 'dealer owned, dealer operate' (DO-DO). Dalam mod ini, pengedar/pengusaha yakni kitalah (haha!) perlu mengeluarkan semua modal pembangunan stesen serta menyediakan modal pusingan bagi menjana perniagaan.

Perbezaan utama di antara mod CO-DO dengan DO-DO adalah daripada kos awal yang perlu disediakan pengedar. Untuk CO-DO, modal yang perlu dikeluarkan seorang pengedar dianggarkan dalam amaun RM350,000 sebagai modal pusingan kompulsori perlu ada dan deposit sekitar RM150,000 minima.

Bagi 'anak-anak Papa pemilik syarikat Megah Holdings' pula, mod DO-DO mungkin lebih sesuai untuk anda. Modal yang perlu anda tanggung bagi pembinaan stesen minyak dianggarkan bermula daripada RM3 ke 4 juta serba lengkap fasilitinya, dengan anggaran amaun serupa untuk modal pusingan kompulsori dan deposit.

CO-DO atau DO-DO? Pasti anda pening kan nak memilih sekiranya anda ada amaun yang diperlukan. Nak senang jawab - anda ada tanah tak untuk buka stesen minyak? Itu adalah syarat utama untuk seseorang layak memiliki stesen minyak pemilikan sendiri sepenuhnya.

Di Malaysia, 70% stesen minyak yang beroperasi dikategorikan di bawah DO-DO dan hanya 30% beroperasi secara CO-DO. Ramai memilih perjanjian di bawah kategori ini disebabkan oleh kurangnya keperluan untuk pengusaha/pengedar berkongsi keuntungan dengan syarikat minyak.

Jika seseorang pengedar menjalankan perniagaan di bawah kategori mod DO-DO, pengusaha akan diletakkan sebagai tuan punya milik utama kepada stesen, fasiliti, kedai, inventori dan juga bekalan minyak yang diterima.

Namun untuk memastikan pengusaha tidak sewenang-wenangnya menukar syarikat pembekal minyak sedia ada kepada pembekal pesaing lain, kontrak selama 10 ke 15 tahun harus dipersetujui.

Tetapi bukan senang-senang saja nak buka stesen minyak ni walaupun poket kita terlalu berisi.

Keluasan tanah yang diperlukan bagi membolehkan sebuah stesen minyak dibuka, diberikan anggaran 40,000 kaki persegi dengan bentuknya juga perlulah sesuai.

Lokasi tanah menjadi satu faktor penting yang akan dinilai syarikat pembekal, dengan setiap syarikat mempunyai lokasi-lokasi idaman mereka agar dapat dipacakkan stesen di bawah jenama mereka.

Anda boleh merujuk laman web syarikat pembekal untuk mengetahui di mana lokasi yang dicari, mana tahu anda kebetulan pula ada tanah di sana. Mana tahu....

Selain itu ada syarikat menetapkan syarat seorang pengusaha stesen minyak berstatus CO-DO perlu memiliki kelulusan pendidikan tertiari sebagai tahap minimum, berusia di antara 25 ke 45 tahun serta mempunyai kemahiran asas dalam bidang ICT.

Saban tahun, rungutan pengusaha stesen minyak berkenaan kerugian yang perlu ditanggung akan terus kedengaran. Apatah lagi kita baru saja melepasi fasa getir pandemik, di mana banyak stesen minyak mengalami penurunan jualan mendadak.

Menurut Presiden Persatuan Pengusaha Stesen Minyak Malaysia, Datuk Khairul Annuar Abdul Aziz dalam kenyataan bulan Oktober 2021 - ada stesen yang terkesan sehingga hanya mencapai angka jualan hanya 5% daripada biasa, akibat kekurangan pelanggan yang perlu mengisi minyak.

Bagaimanapun beliau menganggarkan perniagaan minyak akan kembali pulih untuk tempoh beberapa bulan akan datang, dijangka seiring dengan kadar vaksinasi populasi kita yang semakin mantap.

Oleh kerana tempoh getir yang berlangsung lebih setahun kebelakangan ini, banyak stesen minyak yang terpaksa juga beroperasi, beroperasi dengan menanggung kerugian mengakibatkan berlakunya penyusutan modal pusingan pengusaha.

Jika anda bimbang anda bakal berdepan masalah sama sekiranya anda telah memiliki stesen minyak sendiri di masa akan datang, jangan risau!

Beberapa pihak perbankan tempatan di negara kita menyediakan skim pinjaman khas untuk pengusaha stesen yang berdaftar, bagi memastikan pengusaha mempunyai modal yang cukup untuk mendapatkan bekalan minyak setiap hari.

Apa tunggu lagi? Jom lah kita sama-sama miliki stesen minyak sendiri.


Tragedi Tanah Runtuh Pantai Remis 1993

Perlombongan bijih timah merupakan salah satu industri yang tertua di Malaysia. Aktiviti perlombongan ini telah dilakukan di tebing-tebing sungai selama ratusan tahun lamanya.

Semuanya bermula pada awal 1800-an apabila hasil bijih timah yang banyai ditemui di bahagian pantai barat semenanjung di negeri Perak dan Selangor. Industri ini berkembang dan menjadi salah satu penyumbang utama kepada ekonomi negara ketika itu.

Ketika zaman kemuncak industri perlombongan ini, Malaysia merupakan pengeluar bijih timah terbesar dunia di mana negara mampu membekalkan hampir separuh daripada keseluruhan pasaran bijih timah dunia.

Namun, industri perlombongan bijih timah di Malaysia merudum dan hampir mati pada pertengahan tahun 1980-an apabila harga hasil bumi itu jatuh merudum melebihi 50 peratus berbanding sebelumnya.

Keadaan ini memaksa pengusaha untuk gulung tikar dan tapak lombong bijih timah ditinggalkan terbiar begitu sahaja.

Walau bagaimanapun, setiap aktiviti perlombongan akan memberi kesan buruk terhadap alam sekitar. Ia termasuklah aktiviti melombong bijih timah di Malaysia yang tumbuh bagai cendawan suatu ketika dahulu.

Salah satu bencana berkaitian aktiviti perlombongan yang pernah menggemparkan negara dan seluruh dunia  berlaku di Pantai Remis, Perak, hampir 30 tahun yang lalu.

Pantai Remis terletak di daerah Manjung di Perak. Tempat itu mendapat namanya daripada remis, sejenis haiwan laut yang banyak terdapat di pantai itu.

Suatu ketika dahulu, terdapat banyak lombong bijih timah yang diusahakan di negeri Perak. Apabila hasil bumi itu menjadi terhad, syarikat perlombongan mula mengorek di mana sahaja tempat yang mempunyai bijih timah termasuklah di Pantai Remis.

Malangnya, sebahagian tapak lombong digali tanpa mengambil kira risiko bahaya terhadap alam sekitar. Salah satu syarikat perlombongan di Pantai Remis menggali kawasan yang begitu hampir dengan laut.

Pada 21 Oktober 1993, berlakunya kejadian tanah runtuh akibat perlombongan di Pantai Remis. Beberapa jam sebelum berlakunya bencana itu, pemilik syarikat perlombongan telah menyedari berlakunya kebocoran pada dinding lombong bersebelahan laut.

Pemilik syarikat perlombongan itu kemudian mengarahkan agar lombong dan kawasan berhampiran dikosongkan. Amaran itu menyebabkan tiada kemalangan jiwa dilaporkan akibat bencana itu.

Malah, pemilik syarikat itu sempat menghubungi seorang rakannya bernama Yee Rang. Menurut Yee, rakannya itu memberitahu bahawa lombong bijih timah yang diusahakannya selama beberapa dekad itu bakal runtuh.

Yee kemudian bergegas ke tapak lombong itu dengan membawa kamera videonya dan menunggu selama beberapa jam untuk melakukan rakaman sekiranya sesuatu berlaku.

Akhirnya, dinding lombong itu mulai pecah dan air laut mencurah masuk ke dalam lombong. Yee berjaya merakamkan kejadian itu walaupun hanya selama beberapa minit.

Yee telah memuat naik video bersejarah itu di laman sesawang YouTube pada tahun 2007. Video itu menunjukkan rentetan keruntuhan tanah di lombong bijih timah di Pantai Remis.

Apa yang bermula sebagai runtuhan kecil bertukar menjadi besar apabila lebih banyak air laut yang masuk sehingga kelihatan seperti sebuah lautan.

Walaupun kualiti rakaman video Yee agak teruk, ia dianggap sebagai salah satu video kejadian tanah runtuh terbaik pernah dirakamkan. Beberapa tahun kemudian, seorang lelaki bernama Jaren Christopher Kelley telah memuat naik semula video Yee yang telah ditambah baik dari segi kualitinya.

Yee Rang berharap video yang dirakamnya itu menjadi pengajaran kepada semua pihak di masa hadapan agar lebih peka terhadap alam sekitar. Kejadian tanah runtuh di Pantai Remis itu menjadi bukti betapa membinasakan kesan perlombongan ke atas alam sekitar.

Malah, kejadian tanah runtuh itu membentuk satu teluk baru di Pantai Remis dan ia boleh dilihat di dalam Google Earth. Mujurlah, tiada sebarang kemalangan, kecederaan atau kemalangan jiwa dilaporkan berkaitan bencara buatan manusia itu.


Bagaimana "Filter" Pada Aplikasi Instagram, Tiktok dan Snapchat Berfungsi?

Sekiranya anda pengguna sosial media seperti Instagram, Facebook, Tikktok, Snapchat atau seumpanya, ada pasti tahu antara fungsi popular kesemua aplikasi sosial media ini adalah "filter".

Dengan menggunakan filter, anda boleh menambah cermin mata hitam, membesarkan bibir, menambah rantai pada leher dan pelbagai lagi perkara. Antara perkara yang menarik mengenai fungsi ini adalah penambahan atau suntingan yang dilakukan adalah secara masa nyata.

Selain itu, "filter" yang digunakan seolah-olah tahu dimana suntingan tersebut akan dilakukan. Sebagai contoh, filter "sunglasses" akan menambah cermin mata hitam pada bahagian mata dan bukan bahagian muka yang lain. Walaupun ianya bukanlah satu fungsi yang baru, namun anda mungkin perasan bahawa fungsi ini semakin bertambah baik dan realistik.

Teknologi pengecaman wajah dan pengubahsuaian muka bukanlah satu teknologi baru. Malah, Facebook juga telah lama mempunyai fungsi mencari dan menandai muka dalam imej sejak lama dahulu. Pengguna pula boleh bersetuju atau tidak dengan cadangan "tag" pada gambar yang diberikan oleh Facebook.

Walau bagaimanapun, skala dan kelajuan pemprosesan serta keupayaan untuk melakukan semua ini dalam masa nyata (seperti fungsi "filter" pada aplikasi-aplikasi media soaial) adalah satu perkara baharu.

Kegilaan pengguna "filter" di media sosial bermula pada tahun 2015 apabila Snapchat mengambil alih Looksery, sebuah syarikat startup dari Ukraine. Pada masa itu, mereka adalah satu-satunya pemain dalam pasaran yang mempunyai keupayaan untuk menyunting video dan imej secara langsung langsung.

Kini, boleh dikatakan hampir semua sosial media mempunyai keupayaan ini dalam mereka. Filter kini boleh mengubah suai ciri muka anda dengan ketepatan yang hampir realistik, malah boleh mengesan dunia di sekeliling anda dan segala macam perkara lagi dengan hanya satu ketikan.

Teknologi yang dipanggil Augmented Reality (AR) bertanggungjawab untuk semua ciri baharu ini. Snapchat, Instagram dan Facebook mempunyai versi mereka sendiri bagi setiap fungsi filter mereka, tetapi semuanya mempunyai cara kerja yang hampir sama.

Sesetengah individu menyifatkan semuanya sebagai 'AR Sosial', tetapi lebih tepat lagi, ia adalah gabungan penglihatan komputer, AR dan Kepintaran Buatan (Artificial Intelligence atau AI).

Augmented Reality ialah teknologi yang membolehkan imej dunia sebenar dipertingkatkan dan diubah suai. Anda boleh menggabungkan dunia maya dengan dunia sebenar serta menindih keduanya antara satu sama lain. Antara aplikasi popular yang mempopularkan AR adalah permainan Pokemon Go.

AR ialah teknologi canggih yang mempunyai keupayaan asas seperti meletakkan imej tambahan secara masa nyata pada video atau imej. Dalam bentuk asasnya, AR menindih imej pada video langsung yang ditangkap oleh kamera. Untuk keperluan media sosial anda, kamera telefon pintar anda biasanya berfungsi untuk tujuan ini.

Setelah memahami apa itu teknologi AR, maka barulah kita lebih mudah memahami bagaimana "filter" berfungsi di media sosial.

Pertama, aplikasi atau sistem itu perlu mengetahui di mana wajah anda. Kemudian ia memetakan ciri wajah khusus wajah anda, menyimpan dan menggunakan kesan pada penampilan anda.

Pengesanan: Mengajar sesuatu sistem untuk mengesan dan mengecam wajah dan ciri yang ada pada muka bukanlah sesuatu yang mudah. Komputer menukar imej kepada skala kelabu untuk menjadikannya lebih mudah untuk difahami. Ia kemudian menganalisis nilai warna piksel dalam gambar dan mengenali corak kontras. Sesuatu yang dipanggil rangka kerja pengesanan objek Viola-Jones digunakan untuk ini.

Pemetaan: Active Shape Models  (ASM) digunakan untuk mencari orang tertentu dan menandai ciri muka. Model pembelajaran mesin dilatih menggunakan data yang ciri tersebut telah dipetakan. Setiap wajah mempunyai set ciri yang ditandakan untuk mentakrifkan cirinya, membentuk Point Distribution Model  (PDM).

Sebagai contoh, anda memberi sistem atau komputer seratus imej dan memberitahu mereka di mana mata berada dalam setiap gambar. Komputer kemudiannya akan belajar dan menjadi berkemampuan untuk menentukan mata dalam imej yang baru.

Pengubahsuaian: Jaringan 3D muka anda boleh bergerak bersama anda. Itulah sebabnya filter "gincu" yang anda gunakan tidak lari dari lokasinya di bibir apabila anda mengalihkan muka anda ke satu sisi. Jaringan 3D ini boleh digerakkan untuk mencipta perubahan yang diingini.

Imej ditindih untuk mencipta kesan tertentu, seperti imej yang disunting. Imej gincu mempunyai ciri tertentu yang bertujuan untuk memadankannya dengan ciri lain yang yang menunjukkan kedudukan bibir anda, seterusnyan menghasilkan kedudukan imej yang sangat tepat walaupun anda menggerakkan muka.

Apabila teknologi menjadi lebih baik pada masa hadapan, filter yang menggunakan teknologi AR akan menjadi sangat baik dalam meniru imej realiti sehingga mustahil untuk membezakan imej sebenar dan yang tidak.


Sejarah Jip HUMMER, Kenderaan Yang Asalnya Dibuat Untuk Ketenteraan

Pada 22 Mac 1983, kerajaan Amerika Syarikat Pentagon menganugerahkan kontrak pengeluaran bernilai lebih daripada $1 bilion kepada AM General Corporation untuk membangunkan 55,000 Kenderaan Beroda Serbaguna Mobiliti Tinggi atau High Mobility Multipurpose Wheeled Vehicles  (HMMWV).

Digelar HUMVEE dan direka untuk mengangkut tentera dan kargo, kenderaan yang lebar dan lasak ini menjadi tumpuan apabila ia digunakan oleh tentera Amerika semasa pencerobohan 1989 ke atas Panama dan Perang Teluk Parsi pada awal 1990-an.

Bagi yang tidak tahu, kemunculan jip Hummer boleh dikatakan atas tanggungjawab dan dipopularkan oleh Arnold Schwarzenegger. Pada Jun 1990, Arnold Schwarzenegger ketika itu sedang menjalani penggambaran untuk filem Kindergarten Cop di Oregon. Beliau ketika itu merupakan pelakon yang sangat prolifik sebagai bintang aksi pada tahun 90-an.

Dalam filem itu, beliau memainkan watak seorang pegawai polis yang menyamar sebagai guru tadika. Ketika itulah beliau mula jatuh hati dengan kenderaan HUMVEE bergred tentera yang digunakan dalam penggambaran, kenderaan sama hampir 6,000 paun yang digunakan oleh angkatan tentera Amerika Syarikat.

Schwarzenegger melihat peluang untuk melakukan perniagaan. Beliau menghubungi syarikat AM General, pengeluar automotif berat disebalik HUMVEE (kenderaan tentera yang menjadi inspirasi Hummer) dan kenderaan lain untuk menyampaikan pujian atas kehebatan jentera tersebut dan berkongsi ideanya.

Beliau pasti kenderaan seperti HUMVEE pastinya mempunyai peminat tersendiri dalam kalangan orang awam sepertinya. Walaupun syarikat itu pada mulanya teragak-agak untuk berrsetuju dengan cadangan tersebut, Hummer akhirnya telah diperkenalkan kepada pasaran awam pada tahun 1992.

Pada tahun 1992, versi awam HUMVEE, yang dikenali sebagai Hummer, mula dijual. Kenderaan jalanan yang besar dan menarik perhatian ini mencecah berat kira-kira 10,000 paun dan mampu bergerak kurang daripada 10 batu setiap gelen minyak.

Ia mendapat sambutan hangat diawal kemunculannya dengan selebriti Hollywood seperti Arnold Schwarzenegger menggunakannya. Arnold Schwarzenegger turut mempunyai koleksi pelbagai koleksi peribadi pelbagai variasi kereta Hummers.

Pada Disember 1999, apabila ekonomi kukuh dan harga gas agak rendah, General Motors membeli hak daripada AM General untuk memasarkan dan mengedarkan Hummer. Pada tahun 2002, Hummer H2, versi yang lebih kecil (kira-kira 8,600 paun), versi yang lebih murah daripada model asal, mula diperkenalkan.

Walaupun popularitinya tidak menaik secara mendadak diawal kemunculannya, kenderaan ini telah menjadi fenomena budaya oleh pemilik awal Hummer. Kedudukannya sebagai simbol kekayaan awal 2000-an dan obsesi estetik kenderaan dengan rekabentuk ketenteraan.

Pada tahun 2005, Hummer H3, kenderaan yang lebih kecil (5,800 paun) serta lebih jimat bahan api (16 hingga 20 batu setiap gelen), telah dikeluarkan. Kenderaan Hummer mendapat kritikan daripada NGO alam sekitar memandangkan kenderaan ini menggunakan begitu banyak minyak, sesuai dengan saiznya yang besar.

Pada tahun berikutnya selepas penjualan Hummer H2, GM menamatkan pengeluaran Hummer asal kerana jualan yang rendah. Pada tahun 2008, ketika rakyat Amerika menghadapi krisis ekonomi yang semakin meningkat dan kenaikan harga gas, bersama-sama dengan kebimbangan alam sekitar yang semakin meningkat, jualan Hummer menyusut lebih daripada 50 peratus.

Pada Disember 2008, GM yang terjejas teruk oleh kemelesetan global dan jualan kereta yang merosot, menerima pinjaman bailout dari kerajaan persekutuan berbilion dolar untuk terus bertahan.

Pada 1 Jun 2009, gergasi kereta itu, yang sehingga 2008 merupakan pengeluar kereta dan trak terlaris di dunia, memfailkan perlindungan kebankrapan. Pada 2020, sepuluh tahun selepas Hummer terakhir dihasilkan, GM mengumumkan ia akan melancarkan semula jenama itu.

Pada Januari 2020, Syarikat General Motors mengumumkan ia akan melancarkan GMC Hummer EV yang akan mula dijual pada Mei 2020, dengan iklan disiarkan semasa Super Bowl.


Kisah Ibu Durjana Yang Mendera 13 Anaknya Dan Berpura Bahagia di Medsos

Seperti yang kita ketahui, seorang ibu itu mempunyai sifat kasih dan sayang yang sangat tinggi terhadap anak-anaknya. Namun, ia berbeza bagi seorang ibu bernama Louise Turpin.

Wanita kejam ini kini sedang meringkuk di dalam sebuah penjara di California, Amerika Syarikat. Dia telah dijatuhkan hukuman penjara seumur hidup pada April 2019. Bersama suaminya David, pasangan Turpin ini telah "memenjarakan" anak mereka selama puluhan tahun lamanya.

Bagaimana pasangan ini boleh terlepas daripada melakukan kekejaman begitu lama? Sebenarnya, mereka menggunakan pelbagai helah agar perbuatan mereka tidak dihidu masyarakat.

Rakan-rakan serta jiran mereka begitu terkejut apabila perbuatan pasangan Turpin terbongkar. Walaupun keluarga itu agak berahsia tetapi mereka tidak mengesyaki apa-apa.

Ia berikutan media sosial Louise Turpin sentiasa dimuatnaik dengan hantaran yang menunjukkan bahawa mereka adalah sebuah keluarga yang harmoni dan bahagia.

Malah, Louise Turpin memuat naik gambar keluarganya bercuti di Disneyland, Las Vegas serta mengadakan majlis sambutan hari jadi. Mereka sekeluarga juga sering dilihat memakai pakaian yang sedondon seperti sebuah keluarga yang ceria.

Hakikatnya adalah berlainan sama sekali. Bahkan, ibu kepada David Turpin mendakwa bahawa dia tidak melihat cucu-cucunya selama bertahun-tahun lamanya.

Salah satu alasan yang diberikan Louise atas perbuatan kejamnya adalah kerana dia membesar dalam keadaan trauma dan melalui sejarah hitam ketika zaman kanak-kanaknya.

Cerita itu disahkan sendiri oleh adik perempuan Louise bernama Elizabeth Flores. Louise, Elizabeth dan adik mereka Teresa melalui zaman kanak-kanak yang meninggalkan parut yang dalam dalam hidup mereka.

Ketika masih kanak-kanak, Ibu mereka iaitu Phyllis Robinette sering "menyewakan" mereka kepada seorang pedofilia kaya sebagai alat pemuas nafsu. Ketiga-tiga gadis itu merayu agar mereka tidak dilakukan sedemikian tetapi tidak diendahkan kerana ibunya memerlukan wang untuk membesarkan mereka enam bersaudara.

Walau bagaimanapun, Elizabeth tidak bersetuju dengan alasan Louise kerana dia dan Teresa tidak mendera anak-anak sendiri walaupun melalui zaman gelap seperti Louise.

Bagi Elizabeth, Louise bertuah kerana berkahwin awal pada usia 16 tahun sedangkan dia dan Teresa terus menjadi mangsa pemuas nafsu. Ketika ditemuramah, Elizabeth menganggap Louise dan David Turpin telah mati.

Jenayah pasangan ini terbongkar apabila salah seorang anak mereka berusia 17 tahun berjaya melarikan diri dan membuat laporan polis pada Januari 2018. Gadis malang itu berjaya melarikan diri melalui tingkap apabila mendapat peluang.

Ketika diselamatkan, ada di antara anak-anak pasangan Turpin yang tidak mengenali apa itu polis kerana sangat kurang didedahkan dengan dunia luar.

Mereka hanya dibenarkan makan sekali sahaja dalam sehari sehingga menyebabkan mereka mengalami masalah kekurangan zat. Kebanyakan anak-anak Turpin kelihatan kurus dan kecil berbanding umur mereka.

Anak sulung pasangan itu yang berusia 29 tahun hanya mempunyai berat badan sekitar 37 kg sahaja ketika diselamatkan. Mereka juga dalam keadaan tidak terurus dan kotor kerana Louise hanya membenarkan anak-anaknya mandi sekali sahaja dalam setahun.

Pihak berkuasa percaya pasangan ini telah melakukan penderaan terhadap anak-anak mereka buat satu jangka masa yang lama memandangkan Louise berkahwin dengan David seawal usia 16 tahun lagi.

Selama beberapa dekad melakukan penderaan terhadap kanak-kanak, jenayah yang dilakukan Louise Turpin dan suaminya sebenarnya hampir terbongkar beberapa kali.

Keadaan rumah keluarga itu dan kerosakan psikologi yang dihadapi anak-anaknya begitu jelas untuk diabaikan. Jiran yang melewati rumah pasangan itu mendakwa bau najis tersebar di seluruh kediaman.

Malah, mereka juga melihat banyak timbunan sampah di sekeliling kediaman keluarga itu. Lebih mengejutkan, terdapat bangkai kucing dan anjing dalam timbunan sampah itu. Namun, tiada siapa yang melaporkannya kepada pihak berkuasa kerana tidak mengetahui apa yang berlaku di dalam rumah itu.

Keadilan akhirnya ditegakkan sendiri oleh anak-anaknya yang menjadi mangsa dera pasangan Turpin. Gadis 17 tahun yang membuat laporan polis memberitahu bahawa adik-adiknya menangis setiap malam meminta kakak-kakaknya yang lebih dewasa berbuat sesuatu supaya mereka diselamatkan.

Semua mangsa yang diselamatkan telah dimasukkan ke dalam hospital bagi mendapatkan rawatan.

Tujuh orang anak pasangan Turpin kini sudahpun dewasa. Mereka tinggal bersama dan menghadiri persekolahan sambil memulihkan mental dan fizikal dengan diet yang lebih sihat serta melakukan rutin aktiviti.

Peguam Jack Osborn yang mewakili tujuh anak Turpin mendakwa, ketujuh-tujuh mereka tidak mahu terlibat dalam perbicaraan ibu bapa mereka yang akan menyebabkan lebih banyak trauma sebaliknya cuba menumpukan kepada kehidupan normal yang baru.

Manakala anak-anak Turpin yang masih di bawah umur pula berada di bawah jagaan jabatan kebajikan masyarakat.


Wataru Misaka : Orang Jepun Pertama Bermain di Liga NBA

Sebut tentang liga bola keranjang Amerika Syarikat atau NBA, nama-nama legenda sukan tersebut seperti Michael Jordan, Kareem Abdul Jabbar, Kobe Bryant, Magic Johnson serta LeBron James menjadi sebutan.

Majoriti nama-nama besar dalam sukan tersebut sehingga kini didominasi atlet berkulit hitam, walaupun pemain seperti Yao Ming, John Stockton serta Larry Bird berjaya memecahkan penguasaan pemain kulit hitam dalam liga tersebut.

Tahukah anda satu ketika dulu sebelum pemain kulit hitam dibenarkan menyertai liga NBA, pemain pertama bukan kulit putih bermain bola keranjang dalam liga profesional Amerika Syarikat adalah seorang pemain berketurunan Jepun?

Wataru Misaka atau lebih terkenal dengan nama 'Wat Misaka' lahir pada 21 Disember 1923, di Ogden, Utah merupakan generasi kedua kumpulan pendatang Jepun, yang hadir ke Ogden bagi memulakan hidup baru di situ.

Zaman kecilnya diharungi dalam keadaan sukar ekoran kedaifan keluarganya dari aspek kewangan, tinggal di kawasan setinggan sambil kedua ibu bapanya berusaha menjalankan kedai gunting rambut.

Sesuatu yang unik berkenaan Wat adalah bakatnya dalam sukan yang ada secara semulajadi. Dia terkenal di kalangan komuniti kecil mereka sebagai seorang pemain bowling yang handal serta cekap bermain sukan tenis.

Oleh kerana status beliau sebagai seorang berdarah Jepun, tidak ramai mengambil kisah penglibatan Wat dalam sukan bola keranjang bersama pasukan sekolah tingginya- walaupun Wat menang kejohanan bola keranjang peringkat negeri sekitar dekad 1940-an, meneruskan minatnya dalam sukan itu ke peringkat kolej.

Menyertai University of Utah, Wat menjuarai kejohanan berprestij peringkat universiti NCAA sebanyak dua kali, sebelum dikerah menyertai perang dunia bersama angkatan tentera Amerika Syarikat.

Di Jepun, dia berdepan diskriminasi dari pasukan sendiri yang merasakan dia seorang pengintip tentera Jepun. Masyarakat tempatan pula melihat Wat sebagai seorang pembelot.

Tamat perkhidmatan tentera , Wat kembali menyarung jersi bola keranjang berjaya menjuarai satu lagi kejuaraan bersama universitinya dalam National Invitation Tournament edisi 1947.

Prestasi baik serta pengaruh besar yang dimainkan dalam pasukannya melayakkan Wat disenaraikan dalam senarai pemilihan liga BAA (nama lama bagi NBA) tahun yang sama, membuka peluang untuk dirinya menjadi seorang atlet profesional.

Ketika itu semua pemain BAA datang daripada kumpulan pemain berkulit putih, orang Caucasian-lah 100%.

Penyenaraian Wat menjadikan dia bergelar individu pertama berjaya memecah masuk ke dalam sukan tersebut, yang ketika itu masuk tahun kedua kejohanan. Wat terpilih menyertai kelab New York Knicks, mencatat sejarah sebagai atlet pertama bukan kulit putih bukan saja dalam liga bola keranjang profesional Amerika Syarikat.

Pada era tersebut, keterbukaan masyarakat Amerika Syarikat untuk menerima kehadiran atlet bukan kulit putih ke dalam liga sukan profesional masih berdepan kesukaran, walaupun sudah mula mengalami perubahan ketara.

Selain Wat yang terpilih dalam liga sukan bola keranjang, Jackie Robinson menempa nama beberapa bulan sebelum Wat menjadi pemain kulit hitam pertama berjaya menyarung jersi pasukan kelab besbol profesional Amerika Syarikat, yang menjadi satu titik tolak sejarah yang sangat besar bagi negara tersebut.

Pencapaian Wat menyertai New York Knicks mendapat liputan media serta sokongan komuniti Jepun-Amerika yang ada.

Namun malangnya Wat yang hanya mempunyai ketinggian 5 kaki 7 inci, tidak dapat meneruskan prestasi cemerlangnya berdepan pemain-pemain lain yang lebih tinggi dan besar berbanding dirinya.

Semasa menyertai New York Knicks selama satu musim, Wat mengaku dirinya gagal menyesuaikan diri, kurang bergaul dengan teman sepasukan yang lain walaupun tidak berdepan diskriminasi akibat warna kulit berbeza.

Bagaimanapun di atas gelanggang dia terpaksa berhadapan ancaman rasisme, ekoran tahap kesedaran peminat bola keranjang Amerika Syarikat ketika itu yang masih rendah.

Dalam tiga perlawanan disertai, Wat berdepan herdikan rasis penonton menggesanya pulang semula ke Jepun - walaupun dia seorang warganegara tempatan. Kedudukan Wat sebagai pemain juga goyah, disebabkan oleh kehadiran ramai pemain lain yang bersaing posisi sama.

Dalam musim kemunculan sulungnya yang juga satu-satunya musim dia menyertai liga profesional, Wat diturunkan 3 kali; dua kali sebagai pemain gantian dan sekali sebagai barisan utama. Prestasinya sederhana serta dikritik terlalu kecil untuk bersaing dengan lebih baik.

Ekoran daripada kegagalan untuk kekal sebagai pemain profesional, Wat merasakan sejarah yang dicatatkan beliau menjadi pemain bukan kulit putih pertama layak bermain di BAA/NBA, bukanlah sesuatu yang patut diraikan.

Tetapi kemasukannya ke dalam liga profesional itu sebenarnya merintis kepada perubahan besar-besaran fasa seterusnya, dengan penyertaan pertama 3 pemain kulit hitam iaitu Earl Lloyd, Chuck Cooper dan Nat Clifton, mencatat sejarah tersenarai dalam draf liga NBA tahun 1950.

Wat pula mengambil keputusan untuk tidak lagi meneruskan karier bola keranjang, menyambung pengajian dalam bidang kejuruteraan di universiti. Selepas graduasi, dia memulakan karier sebagai seorang jurutera elektrik.

Wataru Misaka baru meninggal dunia pada 20 November 2019, sempat menyaksikan perubahan besar berjaya dilakukan bukan saja kepada sukan yang disayanginya berlaku secara besar-besaran, bahkan penerimaan positif masyarakat Amerika Syarikat dalam menerima perbezaan warna kulit.

Kini liga bola keranjang NBA meraikan perbezaan identiti sambil menyaksikan kemasukan lebih ramai pemain berketurunan Jepun dalam liga. Nama seperti Rui Hachimura dan Yuta Watanabe kini menjadi pemain utama pasukan mereka, turut menjadi idola kepada ramai anak muda di negara matahari terbit itu.

Semuanya bermula dengan seorang anak pendatang Jepun berwarganegara Amerika Syarikat yang berani ke depan, ketika Amerika Syarikat masih mementingkan warna kulit dan keturunan - berbanding keupayaan mengawal bola.


5 Produk Harian Yang Asalnya Dicipta Untuk Orang Kurang Upaya

Kita tinggal di dunia di mana 1 bilion manusia terpaksa hidup dalam kekurangan dan satu perlima daripada mereka iaitu sekitar 110 hingga 190 juta orang mempunyai kecacatan yang ketara, menurut Bank Dunia.

Golongan kurang upaya ini biasanya memerlukan penyesuaian khas untuk berkembang maju di dunia.

Namun apa yang menarik adalah produk atau penyesuaian yang dicipta untuk orang kupaya akhirnya dinikmati oleh semua orang termasuklah orang normal.

iluminasi.com kongsikan 5 produk harian yang pada asalnya dicipta untuk orang kurang upaya.

Semua orang pada hari ini pastinya memiliki sekurang-kurangnya satu papan kekunci, tidak kiralah sama ada papan kekunci pada komputer riba mahupun telefon pintar. Namun, hal ini tidak berlaku satu ketika dahulu.

Mesin taip sebenarnya adalah hasil idea seorang pencipta Itali bernama Pellegrino Turri. Pellegrino menyedari bahawa rakannya, Countess Carolina Fantoni da Fivizzano, tidak dapat menulis surat dengan tangan disebabkan buta.

Jadi, pada tahun 1608, Pellegrino menghasilkan mesin taip pertama yang menggunakan kunci dan lengan logam dengan aksara timbul.

Pellegrino juga mencipta kertas karbon sebagai cara untuk menyediakan dakwat untuk mesin itu. Pada hari ini, mesin taip telah berubah menjadi papan kekunci komputer canggih.

Kebersihan mulut adalah sangat penting bagi setiap orang, namun orang yang mempunyai keupayaan pergerakan yang terhad sukar melakukan apa yang kita lakukan setiap pagi.

Namun pada tahun 1954, berus gigi elektrik Broxodent dicipta untuk membantu orang yang mempunyai kekuatan, mobiliti dan kawalan yang terhad untuk memberus gigi dengan lebih baik.

Ciptaan ini disedari lebih hebat berbanding berus gigi biasa jadi kebanyakan doktor gigi mengesyorkannya kepada semua orang.

Malah, satu kajian pada tahun 2019 mendapati bahawa individu yang menggunakan berus gigi elektrik kurang kerosakan gigi,  gusi yang lebih sihat dan gigi bertahan lebih lama.

Jika anda menggunakan iPhone, pastinya anda kerap menggunakan bantuan Siri dalam kehidupan seharian. Teknologi ini bukan sahaja dimiliki sebahagian besar telefon pintar, tetapi juga dalam pesawat tentera, sistem navigasi/hiburan kereta dan automasi rumah.

Walau bagaimanapun, sebab ciptaan ini dicipta adalah untuk membolehkan orang yang tidak dapat menulis secara fizikal akses untuk menyampaikan kata-kata mereka.

Perisian yang dicipta pada tahun 1990-an membolehkan pengguna menghasilkan dokumen bertulis dan menyimpan/membukanya hanya dengan suara mereka.

Kemudian, pelbagai versi dicipta khusus untuk orang yang bekerja di mahkamah atau sebagai ahli transkripsi perubatan

Mainan ini tersangat popular sekitar tahun 2017 dan semua kanak-kanak ingin memilikinya.

Fidget spinner adalah peranti dengan tiga bilah berbentuk dayung mengelilingi bulatan dengan galas di tengah, yang mana jika diputarkan dapat menenangkan diri anda atau untuk meningkatkan tumpuan.

Jurutera bernama Catherine Hettinger pada asalnya menciptanya sebagai alat untuk menghiburkan anak perempuannya yang berusia 7 tahun pada tahun 1993.

Malangnya, Catherine membiarkan paten itu luput kerana dia tidak mempunyai wang untuk terus memperbaharuinya.

Pada awal tahun 2000-an, pengilang mula mempromosikan alat ini sebagai satu cara untuk membantu menenangkan orang yang mengalami autisme, ADHD dan gangguan kebimbangan.

Walaupun kajian tidak mengesahkan bahawa peranti ini membantu orang yang mengalami masalah ini, namun menjelang 2017 ramai orang sama ada eksekutif perniagaan yang tertekan mahupun pelajar sekolah yang bosan menggunakan mainan ini untuk keseronokan.

Walaupun straw lurus dilihatkan sebagai satu keajaiban ketika ia dicipta pada tahun 1888, pada tahun 1930-an seorang lelaki bernama Joseph Friedman mengubah reka bentuknya dengan menghasilkan penyedut minuman boleh bengkok.

Dia mendapat idea itu apabila menyedari anak perempuannya yang kecil tidak berupaya untuk minum air menggunakan penyedut minuman lurus.

Dia meletakkan skru di dalam penyedut minuman lurus dan membalutnya menggunakan benang gigi di sekelilingnya untuk menghasilkan kesan beralun.

Walaupun alat ini pada asalnya tidak dicipta untuk orang kurang upaya, hospital adalah antara tempat pertama yang menerima ciptaan ini kerana ia membantu pesakit terbaring di katil yang cuba minum sesuatu.